ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 946/2012 ΤΗΣ ΕΠΙΤΡΟΠΉΣ της 12ης Ιουλίου 2012 για τη συμπλήρωση του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου όσον αφορά τους διαδικαστικούς κανόνες σχετικά με τα πρόστιμα που επιβάλλονται σε οργανισμούς αξιολόγησης πιστοληπτικής ικανότητας από την Ευρωπαϊκή Αρχή Κινητών Αξιών και Αγορών, συμπεριλαμβανομένων κανόνων για το δικαίωμα υπεράσπισης και διατάξεων περί χρονικών ορίων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), όπως τροποποιήθηκε με τον κανονισμό (ΕΕ) αριθ. 513/2011 (2), και ιδίως το άρθρο 23ε παράγραφος 7, Εκτιμώντας τα ακόλουθα: (1) Η Επιτροπή εξουσιοδοτήθηκε να θεσπίσει διαδικαστικούς κανόνες για την άσκηση της εξουσίας επιβολής προστίμων ή περιοδικών χρηματικών ποινών από την Ευρωπαϊκή Αρχή Κινητών Αξιών και Αγορών (ΕΑΚΑΑ) σε οργανισμούς αξιολόγησης πιστοληπτικής ικανότητας και σε πρόσωπα που συμμετέχουν σε δραστηριότητες πιστοληπτικής αξιολόγησης. Οι κανόνες αυτοί πρέπει να θεσπιστούν μέσω κατ’ εξουσιοδότηση πράξης και θα πρέπει να περιλαμβάνουν διατάξεις σχετικά με τα δικαιώματα υπεράσπισης, διατάξεις περί χρονικών ορίων, διατάξεις για την είσπραξη των προστίμων ή των περιοδικών χρηματικών ποινών, καθώς και λεπτομερείς διατάξεις για τις περιόδους παραγραφής όσον αφορά την επιβολή προστίμων και περιοδικών χρηματικών ποινών και την εκτέλεση της σχετικής απόφασης. (2) Η παρούσα κατ’ εξουσιοδότηση πράξη θέτει τους διαδικαστικούς κανόνες που πρέπει να ακολουθούνται από την ΕΑΚΑΑ, οσάκις επιβάλλει πρόστιμα και χρηματικές ποινές σε οργανισμούς πιστοληπτικής αξιολόγησης στο πλαίσιο των άμεσων εποπτικών εξουσιών της. Είναι σημαντικό οι διαδικαστικοί κανόνες αυτοί, που πρέπει να τηρούνται από μια ρυθμιστική αρχή της ΕΕ, να είναι άμεσα εφαρμοστέοι και να μην απαιτείται περαιτέρω μεταφορά στο εθνικό δίκαιο. Ως εκ τούτου, είναι σκόπιμο να θεσπίσει η Επιτροπή τους εν λόγω κανόνες με κανονισμό της ΕΕ. Επιπλέον, ο στόχος της ύπαρξης ομοιόμορφων κανόνων σχετικά με τα δικαιώματα υπεράσπισης των οργανισμών πιστοληπτικής αξιολόγησης μπορεί να επιτευχθεί μόνο μέσω ενός κανονισμού. (3) Το δικαίωμα ακρόασης αναγνωρίζεται στο στοιχείο α) του άρθρου 41 παράγραφος 2 του Χάρτη των Θεμελιωδών Δικαιωμάτων. Για τον σεβασμό των δικαιωμάτων υπεράσπισης των οργανισμών πιστοληπτικής αξιολόγησης και άλλων προσώπων που υπόκεινται σε ενέργειες της Ευρωπαϊκής Αρχής Κινητών Αξιών και Αγορών (ΕΑΚΑΑ) και προκειμένου να διασφαλιστεί ότι λαμβάνονται υπόψη όλα τα συναφή πραγματικά περιστατικά κατά τη λήψη αποφάσεων επιβολής μέτρων, η ΕΑΚΑΑ θα πρέπει να παρέχει τη δυνατότητα ακρόασης στους οργανισμούς πιστοληπτικής αξιολόγησης ή σε οιοδήποτε άλλο ενδιαφερόμενο πρόσωπο. Το δικαίωμα ακρόασης θα πρέπει να συγκεκριμενοποιείται με την παροχή στα ενδιαφερόμενα πρόσωπα του δικαιώματος να υποβάλουν γραπτές παρατηρήσεις επί της έκθεσης πορισμάτων που εκδίδεται από τον ελεγκτή της ΕΑΚΑΑ και το συμβούλιο εποπτών της ΕΑΚΑΑ. (4) Μετά την υποβολή των γραπτών παρατηρήσεων από τους οργανισμούς αξιολόγησης πιστοληπτικής ικανότητας στον ελεγκτή, το συμβούλιο εποπτών θα λαμβάνει τον πλήρη φάκελο, συμπεριλαμβανομένων των εν λόγω παρατηρήσεων. (5) Ωστόσο, ενδέχεται ορισμένα στοιχεία των γραπτών παρατηρήσεων που υπέβαλαν οι οργανισμοί αξιολόγησης πιστοληπτικής ικανότητας στον ελεγκτή ή, κατά περίπτωση, στο συμβούλιο εποπτών να μην είναι επαρκώς σαφή ή λεπτομερή και να χρειάζεται περαιτέρω διευκρίνισή τους από τον οργανισμό πιστοληπτικής αξιολόγησης. Εάν ο ελεγκτής ή, κατά περίπτωση, το συμβούλιο εποπτών θεωρεί ότι συμβαίνει αυτό, η ΕΑΚΑΑ δύναται να καλέσει σε ακρόαση τον οργανισμό αξιολόγησης πιστοληπτικής ικανότητας, προκειμένου να διευκρινιστούν τα στοιχεία αυτά. (6) Το δικαίωμα πρόσβασης κάθε προσώπου στον φάκελό του, τηρουμένων των νομίμων συμφερόντων της εμπιστευτικότητας και του επαγγελματικού και επιχειρηματικού απορρήτου, αναγνωρίζεται στο στοιχείο β) του άρθρου 41 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης. Το άρθρο 23ε παράγραφος 4, το άρθρο 25 παράγραφος 2 και το άρθρο 36γ παράγραφος 2 του κανονισμού (ΕΚ) αριθ. 1060/2009 προβλέπουν ότι, για τη διασφάλιση των δικαιωμάτων υπεράσπισης των προσώπων τα οποία αφορά η διαδικασία της ΕΑΚΑΑ, τα πρόσωπα αυτά έχουν το δικαίωμα πρόσβασης στον φάκελο της ΕΑΚΑΑ, με την επιφύλαξη του νόμιμου συμφέροντος άλλων προσώπων για την προστασία του επιχειρηματικού απορρήτου τους και των προσωπικών δεδομένων τους. Το δικαίωμα πρόσβασης στον φάκελο δεν θα πρέπει να καλύπτει τις εμπιστευτικές πληροφορίες. (7) Ο κανονισμός (ΕΚ) αριθ. 1/2003 του Συμβουλίου (3) θεσπίζει λεπτομερείς κανόνες σχετικά με τις προθεσμίες παραγραφής, οσάκις η Επιτροπή καλείται να επιβάλει πρόστιμο σε επιχείρηση δυνάμει του άρθρου 101 ή 102 της Συνθήκης για τη λειτουργία της Ευρωπαϊκής Ένωσης. Η ισχύουσα νομοθεσία στα κράτη μέλη προβλέπει επίσης κανόνες για τις προθεσμίες παραγραφής, είτε ειδικά στον τομέα των κινητών αξιών είτε γενικά στο γενικό διοικητικό δίκαιο. Από τους εθνικούς αυτούς κανόνες και από την ενωσιακή νομοθεσία έχουν εξαχθεί κοινά χαρακτηριστικά και αντικατοπτρίζονται κυρίως στα άρθρα 6 και 7 του παρόντος κανονισμού. (8) Ο κανονισμός (ΕΚ) αριθ. 1060/2009 και ο παρών κανονισμός αναφέρονται σε προθεσμίες και ημερομηνίες. Αυτό συμβαίνει, για παράδειγμα, στην περίπτωση της διαδικασίας εγγραφής των οργανισμών αξιολόγησης πιστοληπτικής ικανότητας ή κατά τον καθορισμό των προθεσμιών για την επιβολή και την εκτέλεση ποινών. Για να καταστεί δυνατός ο ορθός υπολογισμός των προθεσμιών αυτών, είναι σκόπιμο να εφαρμόζονται ήδη υφιστάμενοι κανόνες της ενωσιακής νομοθεσίας, και ειδικότερα ο κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (4) για πράξεις του Συμβουλίου και της Επιτροπής. (9) Το άρθρο 36δ του κανονισμού (ΕΚ) αριθ. 1060/2009 προβλέπει την αναγκαστική εκτέλεση των προστίμων και χρηματικών ποινών που επιβάλλονται από την ΕΑΚΑΑ σύμφωνα με τα άρθρα 36α και 36β του εν λόγω κανονισμού και ότι η αναγκαστική εκτέλεση διέπεται από τις διατάξεις της πολιτικής δικονομίας που ισχύει στο κράτος στην επικράτεια του οποίου διενεργείται. Τα αντίστοιχα ποσά διατίθενται στον γενικό προϋπολογισμό της ΕΕ. (10) Για την άμεση άσκηση αποτελεσματικής εποπτείας και αναγκαστικής εκτέλεσης, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει διαδικαστικούς κανόνες όσον αφορά τα πρόστιμα και τις περιοδικές χρηματικές ποινές που επιβάλλονται από την Ευρωπαϊκή Αρχή Κινητών Αξιών και Αγορών (ΕΑΚΑΑ) σε οργανισμούς αξιολόγησης πιστοληπτικής ικανότητας ή άλλα πρόσωπα τα οποία υπόκεινται σε διαδικασίες αναγκαστικής εκτέλεσης της ΕΑΚΑΑ, συμπεριλαμβανομένων κανόνων για τα δικαιώματα υπεράσπισης και τις προθεσμίες παραγραφής. Άρθρο 2 Δικαίωμα ακρόασης από τον ελεγκτή 1. Με την ολοκλήρωση των ερευνών του και προτού διαβιβάσει τον φάκελο στο συμβούλιο εποπτών της ΕΑΚΑΑ σύμφωνα με το άρθρο 3 παράγραφος 1, ο ελεγκτής ενημερώνει γραπτώς το πρόσωπο για το οποίο διεξάγεται έρευνα σχετικά με τα πορίσματά του και του παρέχει τη δυνατότητα υποβολής γραπτών παρατηρήσεων σύμφωνα με την παράγραφο 3. Η εν λόγω έκθεση πορισμάτων αναφέρει τα περιστατικά που ενδέχεται να συνιστούν μία ή περισσότερες από τις παραβάσεις που παρατίθενται στο παράρτημα III του κανονισμού (ΕΚ) αριθ. 1060/2009, συμπεριλαμβανομένων τυχόν επιβαρυντικών ή ελαφρυντικών παραγόντων σε σχέση με τις εν λόγω παραβάσεις. 2. Η έκθεση πορισμάτων ορίζει εύλογη διορία εντός της οποίας το πρόσωπο για το οποίο διεξάγεται έρευνα έχει τη δυνατότητα να υποβάλει τις γραπτές παρατηρήσεις του. Ο ελεγκτής δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της εν λόγω διορίας. 3. Στις γραπτές παρατηρήσεις του, το πρόσωπο για το οποίο διεξάγεται έρευνα δύναται να παραθέσει όλα τα γνωστά σε αυτό πραγματικά περιστατικά που είναι συναφή για την υπεράσπισή του. Επισυνάπτει κάθε σχετικό έγγραφο ως αποδεικτικό των εκτιθέμενων πραγματικών περιστατικών. Δύναται να προτείνει να προβεί ο ελεγκτής σε ακρόαση άλλων προσώπων τα οποία μπορούν να επιβεβαιώσουν τα πραγματικά περιστατικά που αναφέρονται στις παρατηρήσεις του προσώπου για το οποίο διεξάγεται έρευνα. 4. Ο ελεγκτής δύναται επίσης να καλέσει πρόσωπο για το οποίο διεξάγεται έρευνα, στο οποίο έχει αποσταλεί έκθεση πορισμάτων, να παραστεί σε ακρόαση. Τα πρόσωπα που υπόκεινται σε έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από τον ελεγκτή. Οι ακροάσεις δεν είναι δημόσιες. Άρθρο 3 Δικαίωμα ακρόασης από το συμβούλιο εποπτών της ΕΑΚΑΑ σχετικά με πρόστιμα και εποπτικά μέτρα 1. Ο πλήρης φάκελος που υποβάλλεται από τον ελεγκτή στο συμβούλιο εποπτών της ΕΑΚΑΑ περιλαμβάνει τουλάχιστον τα ακόλουθα έγγραφα: - αντίγραφο της έκθεσης πορισμάτων που απεστάλη από τον ελεγκτή στον οργανισμό αξιολόγησης πιστοληπτικής ικανότητας, - αντίγραφο των γραπτών παρατηρήσεων του οργανισμού αξιολόγησης πιστοληπτικής ικανότητας, - πρακτικά ακροάσεων. 2. Εάν το συμβούλιο εποπτών της ΕΑΚΑΑ θεωρήσει ότι ο φάκελος που υπεβλήθη από τον ελεγκτή δεν είναι πλήρης, επιστρέφει τον φάκελο στον ελεγκτή με αιτιολογημένο αίτημα προσκόμισης συμπληρωματικών εγγράφων. 3. Εάν το συμβούλιο εποπτών της ΕΑΚΑΑ θεωρήσει, εφόσον ο φάκελος είναι πλήρης, ότι από τα πραγματικά περιστατικά, που περιγράφονται στην έκθεση πορισμάτων, δεν φαίνεται να προκύπτει πιθανή παράβαση από εκείνες που αναφέρονται στο παράρτημα III του κανονισμού (ΕΚ) αριθ. 1060/2009, αποφασίζει να κλείσει την υπόθεση και κοινοποιεί την απόφαση αυτή στα υπό έρευνα πρόσωπα. 4. Εάν το συμβούλιο εποπτών της ΕΑΚΑΑ δεν συμφωνεί με τα πορίσματα του ελεγκτή, υποβάλλει νέα έκθεση πορισμάτων στα υπό έρευνα πρόσωπα. Η έκθεση πορισμάτων ορίζει εύλογη διορία εντός της οποίας τα πρόσωπα για τα οποία διεξάγεται έρευνα έχουν τη δυνατότητα να υποβάλουν γραπτές παρατηρήσεις. Το συμβούλιο εποπτών της ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της διορίας για την έκδοση απόφασης σχετικά με την ύπαρξη παράβασης και σχετικά με εποπτικά μέτρα και την επιβολή προστίμου σύμφωνα με τα άρθρα 24 και 36α του κανονισμού (ΕΚ) αριθ. 1060/2009. Το συμβούλιο εποπτών της ΕΑΚΑΑ δύναται επίσης να καλέσει τα πρόσωπα για τα οποία διεξάγεται έρευνα, στα οποία έχει αποσταλεί έκθεση πορισμάτων, να παραστούν σε ακρόαση. Τα υπό έρευνα πρόσωπα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από το συμβούλιο εποπτών της ΕΑΚΑΑ. Οι ακροάσεις δεν είναι δημόσιες. 5. Εάν το συμβούλιο εποπτών της ΕΑΚΑΑ συμφωνεί με τα πορίσματα του ελεγκτή, ενημερώνει περί αυτού τα υπό έρευνα πρόσωπα. Στη γνωστοποίηση αυτή ορίζεται εύλογη διορία εντός της οποίας το πρόσωπο για το οποίο διεξάγεται έρευνα δύναται να υποβάλει γραπτές παρατηρήσεις. Το συμβούλιο εποπτών της ΕΑΚΑΑ δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της διορίας για την έκδοση απόφασης σχετικά με την ύπαρξη παράβασης και σχετικά με εποπτικά μέτρα και την επιβολή προστίμου σύμφωνα με τα άρθρα 24 και 36α του κανονισμού (ΕΚ) αριθ. 1060/2009. Το συμβούλιο εποπτών της ΕΑΚΑΑ δύναται επίσης να καλέσει τα πρόσωπα για τα οποία διεξάγεται έρευνα, στα οποία έχει αποσταλεί έκθεση πορισμάτων, να παραστούν σε ακρόαση. Τα υπό έρευνα πρόσωπα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από το συμβούλιο εποπτών της ΕΑΚΑΑ. Οι ακροάσεις δεν είναι δημόσιες. 6. Εάν το συμβούλιο εποπτών της ΕΑΚΑΑ έχει αποφασίσει ότι πρόσωπο για το οποίο διεξάγεται έρευνα έχει διαπράξει μία ή περισσότερες από τις παραβάσεις που αναφέρονται στο παράρτημα III του κανονισμού (ΕΚ) αριθ. 1060/2009 και έχει εκδώσει απόφαση επιβολής προστίμου σύμφωνα με το άρθρο 36α, κοινοποιεί αμέσως την απόφασή του αυτή στο υπό έρευνα πρόσωπο. Άρθρο 4 Δικαίωμα ακρόασης από το συμβούλιο εποπτών της ΕΑΚΑΑ σχετικά με περιοδικές χρηματικές ποινές Προτού λάβει απόφαση επιβολής περιοδικής χρηματικής ποινής σύμφωνα με το άρθρο 36β παράγραφος 1 του κανονισμού (ΕΚ) αριθ. 1060/2009, το συμβούλιο εποπτών υποβάλλει έκθεση πορισμάτων στο υπό έρευνα πρόσωπο, στην οποία παρατίθενται οι λόγοι για την επιβολή χρηματικής ποινής και το ποσόν της χρηματικής ποινής ανά ημέρα μη συμμόρφωσης. Η έκθεση πορισμάτων ορίζει διορία εντός της οποίας το ενδιαφερόμενο πρόσωπο έχει τη δυνατότητα να υποβάλει γραπτές παρατηρήσεις. Το συμβούλιο εποπτών δεν υποχρεούται να λάβει υπόψη γραπτές παρατηρήσεις που παρελήφθησαν μετά τη λήξη της διορίας, προκειμένου να αποφασίσει για την περιοδική χρηματική ποινή. Από τη στιγμή που ο οργανισμός αξιολόγησης πιστοληπτικής ικανότητας ή το ενδιαφερόμενο πρόσωπο έχει συμμορφωθεί με τη σχετική απόφαση που αναφέρεται στο άρθρο 36β παράγραφος 1 στοιχεία α) έως δ) του κανονισμού (ΕΚ) αριθ. 1060/2009, δεν μπορεί πλέον να επιβάλλεται περιοδική χρηματική ποινή. Το συμβούλιο εποπτών της ΕΑΚΑΑ δύναται επίσης να καλέσει το πρόσωπο για το οποίο διεξάγεται έρευνα να παραστεί σε ακρόαση. Το υπό έρευνα πρόσωπο μπορεί να συνοδεύεται από τους νομικούς του συμβούλους ή από άλλα ενδεδειγμένα πρόσωπα τα οποία γίνονται δεκτά από το συμβούλιο εποπτών της ΕΑΚΑΑ. Οι ακροάσεις δεν είναι δημόσιες. Άρθρο 5 Πρόσβαση στον φάκελο της υπόθεσης και χρήση εγγράφων 1. Εφόσον ζητηθεί, η ΕΑΚΑΑ παρέχει πρόσβαση στον φάκελο στα μέρη στα οποία ο ελεγκτής ή το συμβούλιο εποπτών της ΕΑΚΑΑ έχουν αποστείλει έκθεση πορισμάτων. Η πρόσβαση παρέχεται μετά την κοινοποίηση οιασδήποτε έκθεσης πορισμάτων. 2. Τα έγγραφα του φακέλου στα οποία παρέχεται πρόσβαση δυνάμει του παρόντος άρθρου χρησιμοποιούνται μόνο για τους σκοπούς της δικαστικής ή διοικητικής διαδικασίας σχετικά με την εφαρμογή του κανονισμού (ΕΚ) αριθ. 1060/2009. Άρθρο 6 Προθεσμίες παραγραφής για την επιβολή κυρώσεων 1. Οι εξουσίες της ΕΑΚΑΑ να επιβάλλει πρόστιμα σε οργανισμούς αξιολόγησης πιστοληπτικής ικανότητας υπόκεινται στις ακόλουθες προθεσμίες παραγραφής: α) τρία έτη στην περίπτωση παραβάσεων για τις οποίες το ελάχιστο βασικό ποσό του προστίμου που προβλέπεται στο άρθρο 36α παράγραφος 2 του κανονισμού (ΕΚ) αριθ. 1060/2009 είναι 50 000 ευρώ ή κατώτερο· β) πέντε έτη για όλες τις υπόλοιπες παραβάσεις. 2. Οι προθεσμίες που αναφέρονται στην παράγραφο 1 αρχίζουν να ισχύουν από την επομένη της διάπραξης της παράβασης. Ωστόσο, σε περίπτωση συνεχιζόμενων ή επανειλημμένων παραβάσεων, οι εν λόγω προθεσμίες αρχίζουν να ισχύουν από την ημέρα τερματισμού της παράβασης. 3. Κάθε ενέργεια της ΕΑΚΑΑ για τους σκοπούς της έρευνας ή των διαδικασιών σε σχέση με παράβαση του κανονισμού (ΕΚ) αριθ. 1060/2009 επιφέρει διακοπή της προθεσμίας παραγραφής για την επιβολή προστίμων. Η εν λόγω προθεσμία παραγραφής διακόπτεται με ισχύ από την ημερομηνία κατά την οποία η ενέργεια κοινοποιείται στον οργανισμό αξιολόγησης πιστοληπτικής ικανότητας ή στο πρόσωπο το οποίο αποτελεί αντικείμενο έρευνας ή διαδικασιών. 4. Κάθε διακοπή οδηγεί στην εξαρχής έναρξη ισχύος της προθεσμίας. Ωστόσο, η προθεσμία παραγραφής λήγει το αργότερο την ημέρα κατά την οποία έχει παρέλθει διάστημα ίσο με το διπλάσιο της προθεσμίας παραγραφής χωρίς η ΕΑΚΑΑ να έχει επιβάλει πρόστιμο. Η προθεσμία αυτή παρατείνεται κατά χρονικό διάστημα ίσο με τον χρόνο αναστολής της παραγραφής κατά τα προβλεπόμενα στην παράγραφο 5. 5. Η προθεσμία παραγραφής για την επιβολή προστίμων αναστέλλεται για το χρονικό διάστημα κατά το οποίο η απόφαση της ΕΑΚΑΑ αποτελεί αντικείμενο διαδικασιών που εκκρεμούν ενώπιον του συμβουλίου προσφυγών, σύμφωνα με το άρθρο 58 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5), και ενώπιον του Δικαστηρίου της Ευρωπαϊκής Ένωσης, σύμφωνα με το άρθρο 36ε του κανονισμού (ΕΚ) αριθ. 1060/2009. Άρθρο 7 Προθεσμίες παραγραφής της εκτέλεσης των ποινών 1. Η εξουσία της ΕΑΚΑΑ για την αναγκαστική εκτέλεση των αποφάσεων που λαμβάνονται σύμφωνα με τα άρθρα 36α και 36β του κανονισμού (ΕΚ) αριθ. 1060/2009 υπόκειται σε προθεσμία παραγραφής πέντε ετών. 2. Η περίοδος των πέντε ετών που αναφέρεται στην παράγραφο 1 αρχίζει να ισχύει από την επομένη της ημέρας κατά την οποία η απόφαση καθίσταται οριστική. 3. Η προθεσμία παραγραφής της εκτέλεσης των ποινών διακόπτεται: α) με την κοινοποίηση απόφασης της ΕΑΚΑΑ προς τον οργανισμό αξιολόγησης πιστοληπτικής ικανότητας ή το ενδιαφερόμενο πρόσωπο, με την οποία τροποποιείται το αρχικό ποσόν του προστίμου ή της περιοδικής χρηματικής ποινής· β) από κάθε πράξη της ΕΑΚΑΑ ή αρχής κράτους μέλους που ενεργεί κατόπιν αιτήματος της ΕΑΚΑΑ, η οποία αποσκοπεί στην αναγκαστική εκτέλεση της πληρωμής ή των όρων και προϋποθέσεων είσπραξης του ποσού του προστίμου ή της περιοδικής χρηματικής ποινής. 4. Κάθε διακοπή οδηγεί στην εξαρχής έναρξη ισχύος της προθεσμίας. 5. Η προθεσμία παραγραφής της εκτέλεσης των ποινών αναστέλλεται για όσο χρονικό διάστημα: α) παρέχεται προθεσμία για τη διενέργεια της πληρωμής· β) αναστέλλεται η αναγκαστική εκτέλεση της πληρωμής, εφόσον εκκρεμεί απόφαση ενώπιον του συμβουλίου προσφυγών της ΕΑΚΑΑ, δυνάμει του άρθρου 58 του κανονισμού (EE) αριθ. 1095/2010, και ενώπιον του Δικαστηρίου της Ευρωπαϊκής Ένωσης, δυνάμει του άρθρου 36ε του κανονισμού (ΕΚ) αριθ. 1060/2009. Άρθρο 8 Είσπραξη προστίμων και περιοδικών χρηματικών ποινών Τα ποσά των προστίμων και περιοδικών χρηματικών ποινών που εισπράττονται από την ΕΑΚΑΑ κατατίθενται σε τοκοφόρο λογαριασμό που ανοίγεται από τον υπόλογο της ΕΑΚΑΑ έως ότου καταστούν οριστικά. Εν τω μεταξύ, τα ποσά αυτά δεν εγγράφονται στον προϋπολογισμό της ΕΑΚΑΑ ούτε καταχωρίζονται ως ποσά του προϋπολογισμού. Μόλις ο υπόλογος της ΕΑΚΑΑ βεβαιωθεί ότι τα πρόστιμα και/ή οι περιοδικές χρηματικές ποινές έχουν καταστεί οριστικές, μετά την ολοκλήρωση κάθε δυνατής νομικής προσφυγής, μεταφέρει τα ποσά αυτά, συν τους δεδουλευμένους τόκους, στην Επιτροπή. Στη συνέχεια, τα εν λόγω ποσά εγγράφονται στο σκέλος των γενικών εσόδων στον προϋπολογισμό της ΕΕ. Ο υπόλογος της ΕΑΚΑΑ υποβάλλει αναφορές σε τακτά χρονικά διαστήματα προς τον διατάκτη της ΓΔ MARKT σχετικά με τα ποσά των επιβληθέντων προστίμων και περιοδικών πληρωμών, καθώς και το καθεστώς τους. Άρθρο 9 Υπολογισμός των προθεσμιών, ημερομηνιών και διοριών Όσον αφορά τις προθεσμίες, ημερομηνίες και διορίες, εφαρμόζεται ο κανονισμός (ΕΟΚ, Ευρατόμ) αριθ. 1182/71. Άρθρο 10 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Ιουλίου 2012.

Χρηματοπιστωτικοί οργανισμοί

ΔΗΜΟΣΙΟΝΟΜΙΚΑ


ΑΠΌΦΑΣΗ ΤΗΣ ΕΠΙΤΡΟΠΉΣ της 7ης Απριλίου 2011 για την παράταση της μεταβατικής περιόδου σχετικά με την απόκτηση γεωργικής γης στη Λετονία (Κείμενο που παρουσιάζει ενδιαφέρον για τον ΕΟΧ) (2011/226/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, Έχοντας υπόψη την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το παράρτημα VIII κεφάλαιο 3, Έχοντας υπόψη την αίτηση που υπέβαλε η Λετονία, Εκτιμώντας τα ακόλουθα: (1) Σύμφωνα με την πράξη προσχώρησης του 2003, επιτρέπεται στη Λετονία να διατηρήσει σε ισχύ, υπό τους όρους που προβλέπονται στην εν λόγω πράξη, για διάστημα επτά ετών μετά την προσχώρηση, το οποίο λήγει στις 30 Απριλίου του 2011, απαγορεύσεις όσον αφορά την απόκτηση γεωργικής γης από φυσικά ή νομικά πρόσωπα άλλων κρατών μελών της ΕΕ που δεν έχουν εγκατασταθεί ή καταχωριστεί ούτε διαθέτουν υποκατάστημα ή πρακτορείο στη Λετονία. Πρόκειται για προσωρινή εξαίρεση στην ελεύθερη κυκλοφορία των κεφαλαίων την οποία εγγυώνται τα άρθρα 63 έως 66 της συνθήκης για τη λειτουργία της Ευρωπαϊκής Ένωσης. Αυτή η μεταβατική περίοδος μπορεί να παραταθεί μόνον άπαξ, για περίοδο που να μην υπερβαίνει τα τρία έτη. (2) Στις 6 Δεκεμβρίου του 2010, η Λετονία ζήτησε να παρατείνει τη μεταβατική περίοδο που αφορά την απόκτηση γεωργικής γης κατά τρία έτη. (3) Ο βασικός λόγος για τη μεταβατική περίοδο ήταν η ανάγκη να διαφυλαχθούν οι συναφείς με τις γεωργικές δραστηριότητες κοινωνικοοικονομικές συνθήκες μετά την καθιέρωση της ενιαίας αγοράς και τη μετάβαση στην κοινή γεωργική πολιτική στη Λετονία. Ειδικότερα, ο στόχος ήταν να διασκεδασθούν οι ανησυχίες που ανέκυψαν σχετικά με τον πιθανό αντίκτυπο τον οποίο θα είχε στον γεωργικό τομέα η ελευθέρωση της απόκτησης γεωργικής γης λόγω των αρχικών μεγάλων διαφορών στις τιμές της γης και στα εισοδήματα, σε σύγκριση με το Βέλγιο, τη Δανία, τη Γερμανία, την Ιρλανδία, την Ελλάδα, την Ισπανία, τη Γαλλία, την Ιταλία, το Λουξεμβούργο, τις Κάτω Χώρες, την Αυστρία, την Πορτογαλία, τη Φινλανδία, τη Σουηδία και το Ηνωμένο Βασίλειο (εφεξής ΕΕ-15). Η μεταβατική περίοδος είχε επίσης ως σκοπό να εξομαλύνει τη διαδικασία της ιδιωτικοποίησης και της απόδοσης γεωργικών γαιών στους γεωργούς. Η Επιτροπή, στην έκθεσή της από 16 Ιουλίου 2008 σχετικά με την ανασκόπηση των μεταβατικών μέτρων για την απόκτηση γεωργικής γης που περιέχονται στη συνθήκη προσχώρησης του 2003 (εφεξής «ενδιάμεση ανασκόπηση του 2008») έχει ήδη τονίσει τη σημασία της ολοκλήρωσης της προαναφερόμενης γεωργικής μεταρρύθμισης έως τη λήξη της προβλεπόμενης μεταβατικής περιόδου (1). (4) Σύμφωνα με στοιχεία που διαθέτει η Eurostat, οι τιμές γεωργικής γης στη Λετονία είναι χαμηλότερες από τις τιμές γεωργικής γης στην ΕΕ. Η πλήρης σύγκλιση των τιμών πώλησης γεωργικής γης ούτε αναμενόμενη ήταν ούτε θεωρείτο αναγκαία προϋπόθεση για τον τερματισμό της μεταβατικής περιόδου. Όμως, οι αξιοσημείωτες διαφορές μεταξύ των τιμών γεωργικής γης στη Λετονία και στην ΕΕ-15 είναι τέτοιες που μπορούν να παρεμποδίσουν την ομαλή πορεία προς τη σύγκλιση των τιμών. (5) Όπως και με τα επίπεδα των τιμών γεωργικής γης, τα στοιχεία της Eurostat δείχνουν ότι παραμένει το χάσμα στο κατά κεφαλή ΑΕΠ σε μονάδες αγοραστικής δύναμης, μεταξύ Λετονίας και ΕΕ-15. Έτσι, οι τρέχουσες τιμές γεωργικής γης στη Λετονία είναι, για τους κατοίκους Λετονίας, υψηλές σε σχέση με την αγοραστική τους δύναμη. (6) Η χαμηλότερη ανταγωνιστικότητα του γεωργικού τομέα της Λετονίας σε σύγκριση με τον γεωργικό τομέα στην ΕΕ-15 εξακολουθεί επίσης να υπάρχει και το πρόβλημα γίνεται πιο σύνθετο εξαιτίας των δυσχερειών πρόσβασης σε χρηματοοικονομικούς πόρους και λόγω των υψηλών επιτοκίων τα οποία εφαρμόζονται στις εμπορικές πιστώσεις που ανοίγονται για την απόκτηση γεωργικής γης (15 % ετησίως το 2009, σύμφωνα με στοιχεία που διαβίβασαν οι λετονικές αρχές). (7) Επιπλέον, σύμφωνα με στοιχεία που διαβίβασαν οι λετονικές αρχές, τα οποία βασίζονταν σε αυτά της κτηματικής υπηρεσίας του λετονικού Δημοσίου, την 1η Ιανουαρίου 2010, η γεωργική γη αποτελεί το 37,7 % της συνολικής έκτασης της χώρας, και από αυτήν, το 45,8 % καλύπτουν δασικές εκτάσεις. Το 2007, ποσοστό 62 % της γεωργικής γης ήταν στην κυριότητα γεωργικών εκμεταλλεύσεων και ποσοστό 26,6 % εκμισθωνόταν. Ενώ η γεωργική γη στη Λετονία ανήκει ήδη κατά κύριο λόγο σε ιδιώτες, στις αγροτικές ζώνες δεν έχει ακόμη ολοκληρωθεί ούτε η απόδοση των δικαιωμάτων ιδιοκτησίας ούτε η αγροτική μεταρρύθμιση. (8) Αναπόφευκτα, η απουσία σαφήνειας σχετικά με τα ιδιοκτησιακά δικαιώματα εμποδίζει τις κτηματικές συναλλαγές και τη συνένωση των γεωργικών κλήρων. Με τη σειρά του, ο κατακερματισμός των γαιών, συμβάλλει περαιτέρω στη χαμηλή ανταγωνιστικότητα και οδηγεί σε γεωργικές εκμεταλλεύσεις λίγο προσανατολισμένες στην αγορά. Στο πλαίσιο αυτό, τα στοιχεία της Eurostat δείχνουν ότι, παρά τον συνεχιζόμενο βαθμιαίο αναδασμό και παρά το γεγονός ότι στη Λετονία, μεταξύ 2001 και 2007, η μέση ανά εκμετάλλευση αξιοποιούμενη γεωργική έκταση σημείωσε αύξηση από 10 σε 16 εκτάρια, η τελευταία αυτή έκταση εξακολουθεί να είναι χαμηλότερη από αυτήν άλλων κρατών μελών της ΕΕ, όπως της Δανίας, της Γερμανίας και της Σουηδίας, όπου αυτός ο μέσος όρος ανερχόταν το 2007 σε 60, 46 και 43 εκτάρια αντίστοιχα. (9) Η πρόσφατη παγκόσμια χρηματοπιστωτική και οικονομική κρίση επίσης είχε αρνητικό αντίκτυπο στην οικονομία της Λετονίας. Η έλλειψη ζήτησης που ακολουθήθηκε από απότομη μείωση στις τιμές αγοράς των γεωργικών προϊόντων, σε μια εποχή που οι τιμές των πρώτων υλών παρέμεναν στα υψηλά επίπεδα του 2008, επιδείνωσαν περαιτέρω την ήδη δυσμενή κατάσταση των λετονών γεωργών σε σύγκριση με αυτήν των γεωργών των χωρών της ΕΕ-15. (10) Με βάση τα ανωτέρω, είμαστε σε θέση να προβλέψουμε, όπως και οι αρχές της Λετονίας, ότι η άρση των περιορισμών την 1η Μαΐου 2011 θα ασκήσει πιέσεις στις τιμές γης στη Λετονία. Επομένως, υπάρχει απειλή σοβαρών διαταραχών στη λετονική αγορά γεωργικής γης με τη λήξη της μεταβατικής περιόδου. (11) Θα πρέπει συνεπώς να χορηγηθεί παράταση τριών ετών στη μεταβατική περίοδο που αναφέρεται στο παράρτημα VIII κεφάλαιο 3 της πράξης προσχώρησης του 2003. (12) Προκειμένου να προετοιμαστεί πλήρως η αγορά για την ελευθέρωση, εξακολουθεί να είναι υψίστης σημασίας, ακόμη και υπό δυσμενείς οικονομικές συνθήκες, η προώθηση της βελτίωσης ορισμένων παραγόντων όπως οι πιστωτικές και ασφαλιστικές διευκολύνσεις για τους αγρότες, και η ολοκλήρωση των διαρθρωτικών γεωργικών μεταρρυθμίσεων εντός της μεταβατικής περιόδου, όπως ήδη τονίστηκε στην ενδιάμεση ανασκόπηση του 2008. (13) Δεδομένου ότι η ανοικτή ενιαία αγορά υπήρξε πάντοτε κεντρικής σημασίας στοιχείο της ευρωπαϊκής ευημερίας, η αυξημένη εισροή ξένων κεφαλαίων θα συνεπάγεται επίσης δυνητικά οφέλη για την αγορά γεωργικής γης στη Λετονία. Όπως τονίζεται στην ενδιάμεση ανασκόπηση του 2008, οι ξένες επενδύσεις στον τομέα της γεωργίας θα έχουν επίσης σημαντικά μακροπρόθεσμα αποτελέσματα στην προσφορά κεφαλαίων και τεχνογνωσίας, στη λειτουργία των κτηματαγορών και στην παραγωγικότητα της γεωργίας. Η σταδιακή χαλάρωση των περιορισμών όσον αφορά το καθεστώς ξένης ιδιοκτησίας κατά τη διάρκεια της μεταβατικής περιόδου φαίνεται επίσης ότι θα συμβάλει στην προετοιμασία της αγοράς για την πλήρη ελευθέρωση, (14) Για σκοπούς ασφάλειας δικαίου και προς αποφυγή νομικού κενού στην έννομη τάξη της Λετονίας μετά την εκπνοή της τρέχουσας μεταβατικής περιόδου, η παρούσα απόφαση θα πρέπει να αρχίσει να ισχύει από την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η μεταβατική περίοδος σχετικά με την απόκτηση γεωργικής γης στη Λετονία, που αναφέρεται στο παράρτημα VIII κεφάλαιο 3 της πράξης προσχώρησης του 2003, παρατείνεται έως τις 30 Απριλίου του 2014. Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 7 Απριλίου 2011.

Εμπράγματο Δίκαιο

Αστικό Δίκαιο


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Σεπτεμβρίου 2011 σχετικά με την εφαρμογή των διατάξεων περί ελέγχου και κυκλοφορίας της οδηγίας 2008/118/ΕΚ του Συμβουλίου σε προϊόντα που υπάγονται στον κωδικό ΣΟ 3811, σύμφωνα με το άρθρο 20 παράγραφος 2 της οδηγίας 2003/96/ΕΚ του Συμβουλίου [κοινοποιηθείσα υπό τον αριθμό Ε(2011) 6423] (2011/545/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 20 παράγραφος 2, Εκτιμώντας τα ακόλουθα: (1) Οι αρχές των Κάτω Χωρών κοινοποίησαν στην Επιτροπή, σύμφωνα με το άρθρο 20 παράγραφος 2 της οδηγίας 2003/96/ΕΚ, ότι η μη εφαρμογή των διατάξεων περί ελέγχου και κυκλοφορίας της οδηγίας 2008/118/ΕΚ του Συμβουλίου, της 16ης Δεκεμβρίου 2008, σχετικά με τις γενικές ρυθμίσεις για τους ειδικούς φόρους κατανάλωσης και την κατάργηση της οδηγίας 92/12/ΕΟΚ (2), στις πρόσθετες ύλες που υπάγονται στον κωδικό ΣΟ 3811 της συνδυασμένης ονοματολογίας όπως τροποποιήθηκε με τον κανονισμό (ΕΚ) αριθ. 2031/2001 της Επιτροπής, της 6ης Αυγούστου 2001, που τροποποιεί το παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (3), οι οποίες υπόκεινται σε φορολογία σύμφωνα με την οδηγία 2003/96/ΕΚ, ενδέχεται να προκαλέσει φοροδιαφυγή, φοροαποφυγή ή κατάχρηση. Ως εκ τούτου, οι αρχές των Κάτω Χωρών ζήτησαν να προστεθεί ο κωδικός ΣΟ 3811 στις διατάξεις περί ελέγχου και κυκλοφορίας της οδηγίας 2008/118/ΕΚ. (2) Η Επιτροπή έχει διαβιβάσει την αίτηση των αρχών των Κάτω Χωρών στα άλλα κράτη μέλη. (3) Λαμβάνοντας υπόψη τον κίνδυνο φοροδιαφυγής, φοροαποφυγής ή κατάχρησης που ενέχουν, τα προϊόντα που υπάγονται στον κωδικό ΣΟ 3811 πρέπει να υπαχθούν στις διατάξεις περί ελέγχου και κυκλοφορίας της οδηγίας 2008/118/ΕΚ. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ειδικών φόρων κατανάλωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σύμφωνα με το άρθρο 20 παράγραφος 2 της οδηγίας 2003/96/ΕΚ, τα προϊόντα που υπάγονται στον κωδικό ΣΟ 3811 υπόκεινται στις διατάξεις περί ελέγχου και κυκλοφορίας της οδηγίας 2008/118/ΕΚ. Άρθρο 2 Η παρούσα απόφαση εφαρμόζεται από την 1η Ιουλίου 2012. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 16 Σεπτεμβρίου 2011.

Φόροι καταναλώσεως

Έμμεση φορολογία


ΚΑΝΟΝΙΣΜΌΣ (ΕΕ) αριθ. 1178/2010 ΤΗΣ ΕΠΙΤΡΟΠΉΣ της 13ης Δεκεμβρίου 2010 σχετικά με τις λεπτομέρειες εφαρμογής του καθεστώτος των πιστοποιητικών εξαγωγής στον τομέα των αυγών (κωδικοποιημένο κείμενο) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 161 παράγραφος 3, το άρθρο 170 και το άρθρο 192 παράγραφος 2, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 596/2004 της Επιτροπής, της 30ής Μαρτίου 2004, σχετικά με τις λεπτομέρειες εφαρμογής του καθεστώτος των πιστοποιητικών εξαγωγής στον τομέα των αυγών (2), έχει επανειλημμένα (3) τροποποιηθεί και ουσιωδώς. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού. (2) Πρέπει να καθοριστούν οι λεπτομέρειες εφαρμογής του καθεστώτος των πιστοποιητικών εξαγωγής στον τομέα των αυγών και να οριστεί, ειδικότερα, ο τρόπος υποβολής των αιτήσεων και τα στοιχεία που πρέπει να αναγράφονται στις αιτήσεις και τα πιστοποιητικά, επιπλέον των στοιχείων που προβλέπονται από τον κανονισμό (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4). (3) Για να διασφαλισθεί η αποτελεσματική διαχείριση του καθεστώτος των πιστοποιητικών εξαγωγής πρέπει να καθορισθεί το ύψος της εγγύησης σχετικά με τα πιστοποιητικά εξαγωγής στο πλαίσιο αυτού του καθεστώτος. Επειδή στο καθεστώς για τον τομέα των αυγών είναι εγγενής ο κίνδυνος κερδοσκοπίας πρέπει να απαγορευθεί η μεταβίβαση των πιστοποιητικών εξαγωγής και η πρόσβαση των επιχειρηματιών στο εν λόγω καθεστώς πρέπει να υπόκειται σε σαφείς προϋποθέσεις. (4) Το άρθρο 169 του κανονισμού (ΕΚ) αριθ. 1234/2007 προβλέπει ότι η τήρηση των υποχρεώσεων που απορρέουν από τις συμφωνίες που συνήφθησαν στο πλαίσιο των πολυμερών εμπορικών διαπραγματεύσεων του Γύρου της Ουρουγουάης ως προς τις εξαγόμενες ποσότητες διασφαλίζεται βάσει των πιστοποιητικών εξαγωγής. Πρέπει, επομένως, να καθοριστεί ένα ακριβές σχήμα σχετικά με την υποβολή των αιτήσεων και την έκδοση των πιστοποιητικών. (5) Επιπλέον, η ανακοίνωση των αποφάσεων επί των αιτήσεων για έκδοση πιστοποιητικών εξαγωγής πρέπει να γίνεται μετά την πάροδο προθεσμίας εξέτασης. Η προθεσμία αυτή θα επιτρέπει στην Επιτροπή να εκτιμά τις αιτούμενες ποσότητες καθώς και τις σχετικές δαπάνες και να προβλέπει, εφόσον απαιτείται, τη λήψη ειδικών μέτρων που θα εφαρμοστούν ιδίως για τις υπό εξέταση αιτήσεις. Προς το συμφέρον των επιχειρηματιών, πρέπει να προβλεφθεί η δυνατότητα απόσυρσης της αίτησης για το πιστοποιητικό μετά τον καθορισμό του συντελεστή αποδοχής. (6) Για τη διαχείριση του καθεστώτος αυτού, η Επιτροπή πρέπει να διαθέτει ακριβείς πληροφορίες σχετικά με τις υποβληθείσες αιτήσεις για έκδοση πιστοποιητικών και τη χρήση των εκδοθέντων πιστοποιητικών. Για λόγους διοικητικής αποτελεσματικότητας, τα κράτη μέλη πρέπει να χρησιμοποιήσουν τα συστήματα πληροφοριών σύμφωνα με τον κανονισμό (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (5). (7) Πρέπει να επιτραπεί, στην περίπτωση αιτήσεων για ποσότητες ίσες ή μικρότερες των 25 τόνων, και κατόπιν αιτήσεως του επιχειρηματία, η άμεση έκδοση των πιστοποιητικών εξαγωγής. Εντούτοις, πρέπει να περιοριστούν τα πιστοποιητικά αυτά σε βραχυπρόθεσμες εμπορικές δραστηριότητες, ώστε να αποφευχθεί η στρέβλωση του μηχανισμού που προβλέπεται στον παρόντα κανονισμό. (8) Για να εξασφαλιστεί η επακριβής διαχείριση των προς εξαγωγή ποσοτήτων, πρέπει να επιτραπεί παρέκκλιση από τα όρια ανοχής που προβλέπονται από τον κανονισμό (ΕΚ) αριθ. 376/2008. (9) Το άρθρο 167 παράγραφος 3 του κανονισμού (ΕΚ) αριθ. 1234/2007 προβλέπει ότι για τα αυγά προς επώαση, η επιστροφή κατά την εξαγωγή μπορεί να χορηγείται βάσει «εκ των υστέρων» πιστοποιητικού εξαγωγής. Πρέπει, επομένως, να καθοριστούν οι λεπτομέρειες εφαρμογής ενός τέτοιου καθεστώτος, που θα πρέπει επίσης να διασφαλίζουν τον αποτελεσματικό έλεγχο της τήρησης των υποχρεώσεων που απορρέουν από τις συμφωνίες οι οποίες συνήφθησαν στο πλαίσιο των πολυμερών εμπορικών διαπραγματεύσεων του Γύρου της Ουρουγουάης. Ωστόσο, δεν φαίνεται αναγκαίο να απαιτείται εγγύηση για τα πιστοποιητικά για τα οποία υποβάλλεται αίτηση μετά την εξαγωγή. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για κάθε εξαγωγή προϊόντων στον τομέα των αυγών για την οποία υποβάλλεται αίτηση επιστροφής κατά την εξαγωγή, με εξαίρεση τα αυγά προς επώαση που υπάγονται στους κωδικούς ΣΟ 0407 00 11 και 0407 00 19, πρέπει να προσκομίζεται πιστοποιητικό εξαγωγής στο οποίο προκαθορίζεται η επιστροφή, σύμφωνα με τις διατάξεις των άρθρων 2 έως 8. Άρθρο 2 1. Τα πιστοποιητικά εξαγωγής ισχύουν 90 ημέρες από την ημερομηνία της πραγματικής έκδοσής τους σύμφωνα με το άρθρο 22 παράγραφος 2 του κανονισμού (ΕΚ) αριθ. 376/2008. 2. Στις αιτήσεις για τα πιστοποιητικά και τα πιστοποιητικά αναγράφεται στο τετραγωνίδιο 15 η ονομασία του προϊόντος και, στο τετραγωνίδιο 16, ο δωδεκαψήφιος κωδικός του προϊόντος της ονοματολογίας των γεωργικών προϊόντων για τις επιστροφές κατά την εξαγωγή. 3. Οι κατηγορίες των προϊόντων στις οποίες γίνεται αναφορά στο άρθρο 13 παράγραφος 1 δεύτερο εδάφιο του κανονισμού (ΕΚ) αριθ. 376/2008 καθώς και το ύψος της εγγύησης σχετικά με τα πιστοποιητικά εξαγωγής, καθορίζονται στο παράρτημα Ι. 4. Στις αιτήσεις για τα πιστοποιητικά και στα πιστοποιητικά αναγράφεται στο τετραγωνίδιο 20 μία τουλάχιστον από τις ενδείξεις που παρατίθενται στο παράρτημα ΙΙ. Άρθρο 3 1. Οι αιτήσεις για τα πιστοποιητικά εξαγωγής πρέπει να υποβάλλονται στις αρμόδιες αρχές από τη Δευτέρα έως την Παρασκευή κάθε εβδομάδας. 2. Ο αιτών πιστοποιητικό εξαγωγής είναι φυσικό ή νομικό πρόσωπο το οποίο, κατά το χρόνο υποβολής της αιτήσεως, μπορεί να αποδείξει στις αρμόδιες αρχές των κρατών μελών ότι ασκεί εμπορική δραστηριότητα στον τομέα των αυγών για δώδεκα τουλάχιστον μήνες. Ωστόσο, ο λιανοπωλητής ή ο εστιάτορας ο οποίος πωλεί τα προϊόντα του στον τελικό καταναλωτή δεν μπορεί να υποβάλλει αίτηση. 3. Τα πιστοποιητικά εξαγωγής εκδίδονται την Τετάρτη που έπεται της περιόδου που αναφέρεται στην παράγραφο 1, εφόσον εν τω μεταξύ δεν έχει ληφθεί από την Επιτροπή κανένα από τα ειδικά μέτρα που αναφέρονται στην παράγραφο 4. 4. Σε περίπτωση που η έκδοση πιστοποιητικών εξαγωγής οδηγήσει ή ενδέχεται να οδηγήσει στην υπέρβαση του διαθέσιμου ποσού του προϋπολογισμού ή στην εξάντληση των ανωτάτων ποσοτήτων που μπορούν να εξαχθούν με επιστροφή κατά τη συγκεκριμένη περίοδο, λαμβανομένων υπόψη των ορίων που αναφέρονται στο άρθρο 169 του κανονισμού (ΕΚ) αριθ. 1234/2007, ή σε περίπτωση που η έκδοση πιστοποιητικών δεν επιτρέπει την εξασφάλιση της συνέχισης των εξαγωγών κατά τη διάρκεια του υπολοίπου της εν λόγω περιόδου, η Επιτροπή μπορεί: α) να καθορίσει ενιαίο ποσοστό αποδοχής για τις αιτούμενες ποσότητες· β) να απορρίψει τις αιτήσεις για τις οποίες δεν έχουν ακόμη χορηγηθεί πιστοποιητικά εξαγωγής· γ) να αναστείλει την κατάθεση των αιτήσεων πιστοποιητικών εξαγωγής για πέντε εργάσιμες ημέρες κατ’ ανώτατο όριο, με την επιφύλαξη της δυνατότητας αναστολής για μεγαλύτερη περίοδο που θα αποφασιστεί σύμφωνα με τη διαδικασία στην οποία παραπέμπει στο άρθρο 195 παράγραφος 2 του κανονισμού (ΕΚ) αριθ. 1234/2007. Οι αιτήσεις πιστοποιητικών εξαγωγής που υποβάλλονται κατά την περίοδο αναστολής δεν γίνονται δεκτές. Τα μέτρα που προβλέπονται στο πρώτο εδάφιο μπορούν να ληφθούν ή να διαφοροποιηθούν ανά κατηγορία προϊόντος και ανά προορισμό. 5. Τα μέτρα που προβλέπονται στην παράγραφο 4 μπορούν να ληφθούν όταν οι αιτήσεις πιστοποιητικών εξαγωγής αφορούν ποσότητες που υπερβαίνουν ή υπάρχει κίνδυνος να υπερβούν τις ποσότητες κανονικής διάθεσης για έναν προορισμό και η έκδοση των αιτούμενων πιστοποιητικών εμπεριέχει κίνδυνο κερδοσκοπίας, στρέβλωσης του ανταγωνισμού μεταξύ εμπορευομένων ή διατάραξη των σχετικών συναλλαγών ή της εσωτερικής αγοράς. 6. Στις περιπτώσεις όπου οι αιτούμενες ποσότητες απορρίπτονται ή μειώνονται, η εγγύηση αποδεσμεύεται αμέσως για κάθε ποσότητα για την οποία δεν έγινε δεκτή η αίτηση. 7. Κατά παρέκκλιση από την παράγραφο 3, στην περίπτωση που καθορίζεται ενιαίο ποσοστό αποδοχής χαμηλότερο του 80 %, το πιστοποιητικό εκδίδεται το αργότερο την ενδέκατη εργάσιμη ημέρα που έπεται της δημοσίευσης του εν λόγω ποσοστού στην Επίσημη Εφημερίδα της Ευρωπαϊκής Ένωσης. Εντός των δέκα εργάσιμων ημερών που έπονται της εν λόγω δημοσίευσης, ο επιχειρηματίας δύναται: - είτε να αποσύρει την αίτησή του, οπότε η εγγύηση αποδεσμεύεται αμέσως, - είτε να ζητηθεί η άμεση έκδοση του πιστοποιητικού, οπότε ο αρμόδιος οργανισμός το εκδίδει αμελλητί, το νωρίτερο την κανονική ημέρα έκδοσης για την εν λόγω εβδομάδα. 8. Κατά παρέκκλιση από την παράγραφο 3, η Επιτροπή δύναται να καθορίσει άλλη ημέρα πλην της Τετάρτης για την έκδοση πιστοποιητικών εξαγωγής εφόσον δεν είναι δυνατόν να τηρηθεί η εν λόγω ημέρα. Άρθρο 4 1. Μετά από αίτηση του επιχειρηματία, οι αιτήσεις για την έγκριση πιστοποιητικών που αφορούν ποσότητα μικρότερη ή ίση με 25 τόνους προϊόντος δεν υπάγονται στα ενδεχόμενα ειδικά μέτρα που προβλέπονται στο άρθρο 3 παράγραφος 4 και τα αιτούμενα πιστοποιητικά εκδίδονται αμέσως. Στην περίπτωση αυτή, κατά παρέκκλιση από το άρθρο 2 παράγραφος 1, η διάρκεια ισχύος των πιστοποιητικών περιορίζεται σε πέντε εργάσιμες μέρες από την ημερομηνία της πραγματικής έκδοσής τους σύμφωνα με το άρθρο 22 παράγραφος 2 του κανονισμού (ΕΚ) αριθ. 376/2008 και οι αιτήσεις και τα πιστοποιητικά αναγράφουν στο τετραγωνίδιο 20 μία από τις ενδείξεις του παραρτήματος ΙΙΙ. 2. Η Επιτροπή μπορεί, εάν είναι αναγκαίο, να αναστείλει την εφαρμογή του παρόντος άρθρου. Άρθρο 5 Τα χορηγούμενα πιστοποιητικά εξαγωγής δεν μεταβιβάζονται. Άρθρο 6 1. Η ποσότητα που εξάγεται στο πλαίσιο του ορίου ανοχής που αναφέρεται στο άρθρο 7 παράγραφος 4 του κανονισμού (ΕΚ) αριθ. 376/2008 δεν παρέχει δικαίωμα καταβολής της επιστροφής. 2. Στο τετραγωνίδιο 22 του πιστοποιητικού, αναγράφεται τουλάχιστον μία από τις ενδείξεις που παρατίθενται στο παράρτημα IV. Άρθρο 7 1. Τα κράτη μέλη ανακοινώνουν στην Επιτροπή, κάθε εβδομάδα έως την Παρασκευή, τις ακόλουθες πληροφορίες: α) τις αιτήσεις για την έκδοση πιστοποιητικών εξαγωγής που προβλέπονται στο άρθρο 1 που υποβάλλονται από τη Δευτέρα έως την Παρασκευή της τρέχουσας εβδομάδας, αναφέροντας κατά πόσο αυτές εμπίπτουν ή όχι στο άρθρο 4· β) τις ποσότητες για τις οποίες έχουν εκδοθεί τα πιστοποιητικά εξαγωγής την προηγούμενη Τετάρτη εκτός των πιστοποιητικών που εκδίδονται αμέσως βάσει του άρθρου 4· γ) τις ποσότητες για τις οποίες οι αιτήσεις πιστοποιητικών εξαγωγής αποσύρθηκαν, στην περίπτωση που προβλέπεται στο άρθρο 3 παράγραφος 7, κατά τη διάρκεια της προηγούμενης εβδομάδας. 2. Στην ανακοίνωση των αιτήσεων που προβλέπεται στην παράγραφο 1 στοιχείο α) προσδιορίζεται: α) η ποσότητα σε βάρος του προϊόντος για κάθε κατηγορία στην οποία αναφέρεται το άρθρο 2 παράγραφος 3· β) η κατανομή ανά τόπο προορισμού της ποσότητας για κάθε κατηγορία εφόσον το ποσοστό επιστροφής διαφέρει ανάλογα με τον προορισμό· γ) το εφαρμοζόμενο ποσοστό επιστροφής· δ) το συνολικό ποσό της επιστροφής σε ευρώ που προκαθορίζεται ανά κατηγορία. 3. Τα κράτη μέλη ανακοινώνουν στην Επιτροπή κάθε μήνα μετά τη λήξη της ισχύος των πιστοποιητικών, την ποσότητα πιστοποιητικών εξαγωγής που δεν χρησιμοποιήθηκε. Άρθρο 8 1. Για τα αυγά προς επώαση που εμπίπτουν στους κωδικούς ΣΟ 0407 00 11 και 0407 00 19 οι επιχειρηματίες δηλώνουν με την ολοκλήρωση των τελωνειακών διατυπώσεων εξαγωγής ότι έχουν την πρόθεση να ζητήσουν επιστροφή κατά την εξαγωγή. 2. Οι επιχειρηματίες υποβάλλουν στις αρμόδιες αρχές το αργότερο δύο εργάσιμες ημέρες μετά την εξαγωγή, την αίτηση για «εκ των υστέρων» πιστοποιητικά εξαγωγής για τα εξαγχθέντα αυγά προς επώαση. Η αίτηση για το πιστοποιητικό και το πιστοποιητικό περιλαμβάνουν στο τετραγωνίδιο 20 την ένδειξη «εκ των υστέρων» και το τελωνείο όπου πραγματοποιήθηκαν οι τελωνειακές διατυπώσεις, καθώς επίσης και την ημέρα εξαγωγής κατά την έννοια του άρθρου 5 παράγραφος 1 του κανονισμού (ΕΚ) αριθ. 612/2009 της Επιτροπής (6). Κατά παρέκκλιση από το άρθρο 14 παράγραφος 2 του κανονισμού (ΕΚ) αριθ. 376/2008, δεν απαιτείται καμία εγγύηση. 3. Τα κράτη μέλη ανακοινώνουν στην Επιτροπή, κάθε εβδομάδα έως την Παρασκευή, τον αριθμό των εκ των υστέρων πιστοποιητικών εξαγωγής που ζητήθηκαν κατά τη διάρκεια της τρέχουσας εβδομάδας, περιλαμβανομένων και των ανακοινώσεων «ουδέν». Οι ανακοινώσεις περιλαμβάνουν, όπου χρειάζεται, τα λεπτομερή στοιχεία που προβλέπονται στο άρθρο 7 παράγραφος 2. 4. Τα «εκ των υστέρων» πιστοποιητικά εξαγωγής εκδίδονται την επόμενη Τετάρτη, εφόσον κανένα από τα ειδικά μέτρα που προβλέπονται στο άρθρο 3 παράγραφος 4 δεν έχει ληφθεί από την Επιτροπή μετά από την εν λόγω εξαγωγή. Σε αντίθετη περίπτωση, οι ήδη πραγματοποιηθείσες εξαγωγές υπόκεινται στα εν λόγω μέτρα. Το πιστοποιητικό αυτό δίδει δικαίωμα για πληρωμή της επιστροφής που εφαρμόζεται την ημέρα της εξαγωγής κατά την έννοια του άρθρου 5 παράγραφος 1 του κανονισμού (ΕΚ) αριθ. 612/2009. 5. Το άρθρο 23 του κανονισμού (ΕΚ) αριθ. 376/2008 δεν εφαρμόζεται στα «εκ των υστέρων» πιστοποιητικά που προβλέπονται στις παραγράφους 1 έως 4 του παρόντος άρθρου. Τα πιστοποιητικά υποβάλλονται απευθείας από τον ενδιαφερόμενο στον οργανισμό που είναι επιφορτισμένος με την πληρωμή της επιστροφής κατά την εξαγωγή. Ο οργανισμός αυτός προβαίνει σε σχετικό καταλογισμό και θεωρεί το πιστοποιητικό. Άρθρο 9 Οι ανακοινώσεις που αναφέρονται στον παρόντα κανονισμό, περιλαμβανομένων και των ανακοινώσεων «ουδέν», πραγματοποιούνται σύμφωνα με τον κανονισμό (ΕΚ) αριθ. 792/2009. Άρθρο 10 Ο κανονισμός (ΕΚ) αριθ. 596/2004 καταργείται. Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος VII. Άρθρο 11 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Δεκεμβρίου 2010.

ΤΕΛΩΝΕΙΑΚΗ ΝΟΜΟΘΕΣΙΑ

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 632/2010 ΤΗΣ ΕΠΙΤΡΟΠΉΣ της 19ης Ιουλίου 2010 σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Λογιστικό Πρότυπο (ΔΛΠ) 24 και το Διεθνές Πρότυπο Χρηματοοικονομικής Αναφοράς (ΔΠΧΑ) 8 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 1126/2008 της Επιτροπής (2) εγκρίθηκαν ορισμένα διεθνή λογιστικά πρότυπα και διερμηνείες από τα υφιστάμενα στις 15 Οκτωβρίου 2008. (2) Στις 4 Νοεμβρίου 2009, το Συμβούλιο Διεθνών Λογιστικών Προτύπων (IASB) εξέδωσε το αναθεωρημένο Διεθνές Λογιστικό Πρότυπο (ΔΛΠ) 24 Γνωστοποιήσεις συνδεδεμένων μερών, εφεξής «αναθεωρημένο ΔΛΠ 24». Στόχος των αλλαγών που εισήχθησαν με το αναθεωρημένο ΔΛΠ 24 είναι η απλοποίηση του ορισμού του συνδεδεμένου μέρους, αίροντας παράλληλα ορισμένες ορισμένες εσωτερικές ασυνέπειες, και η χορήγηση κάποιων απαλλαγών σε οντότητες που συνδέονται με το Δημόσιο όσον αφορά τις πληροφορίες που πρέπει να παρέχουν οι οντότητες αυτές σε σχέση με συναλλαγές συνδεδεμένων μερών. (3) Οι διαβουλεύσεις με την ομάδα τεχνικών εμπειρογνωμόνων (TEG) της ευρωπαϊκής συμβουλευτικής ομάδας για θέματα χρηματοοικονομικής αναφοράς (EFRAG) επιβεβαιώνουν ότι το αναθεωρημένο ΔΛΠ 24 πληροί τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002. Σύμφωνα με την απόφαση αριθ. 2006/505/ΕΚ της Επιτροπής, της 14ης Ιουλίου 2006, για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της ευρωπαϊκής συμβουλευτικής ομάδας για θέματα χρηματοοικονομικής αναφοράς (EFRAG) (3), η ομάδα εξέτασης γνωμών επί των λογιστικών προτύπων εξέτασε τη γνώμη της EFRAG σχετικά με την έγκριση και διαβίβασε στην Επιτροπή την άποψη ότι η γνώμη αυτή είναι ισορροπημένη και αντικειμενική. (4) Η έγκριση του αναθεωρημένου ΔΛΠ 24 σημαίνει, συνεπώς, ότι πρέπει να τροποποιηθεί το Διεθνές Πρότυπο Χρηματοοικονομικής Αναφοράς (ΔΠΧΑ) 8 προκειμένου να εξασφαλιστεί η συνοχή μεταξύ των διεθνών λογιστικών προτύπων. (5) Κατά συνέπεια, ο κανονισμός (ΕΚ) αριθ. 1126/2008 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Κανονιστικής Επιτροπής Λογιστικών Θεμάτων. ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1126/2008 τροποποιείται ως εξής: 1) Το Διεθνές Λογιστικό Πρότυπο (ΔΛΠ) 24 αντικαθίσταται από το αναθεωρημένο ΔΛΠ 24 όπως ορίζεται στο παράρτημα του παρόντος κανονισμού. 2) Το Διεθνές Πρότυπο Χρηματοοικονομικής Αναφοράς (ΔΠΧΑ) 8 τροποποιείται όπως ορίζεται στο παράρτημα του παρόντος κανονισμού. Άρθρο 2 Οι επιχειρήσεις εφαρμόζουν το ΔΛΠ 24 και την τροποποίηση του ΔΠΧΑ 8 όπως ορίζεται στο παράρτημα του παρόντος κανονισμού, το αργότερο, από την ημερομηνία έναρξης του πρώτου τους οικονομικού έτους που αρχίζει μετά τις 31 Δεκεμβρίου 2010. Άρθρο 3 Ο παρών κανονισμός τίθεται σε ισχύ την τρίτη ημέρα μετά από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Ιουλίου 2010.

Πιστωτική αγορά

ΔΗΜΟΣΙΟΝΟΜΙΚΑ

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις


ΚΑΤ’ ΕΞΟΥΣΙΟΔΌΤΗΣΗ ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Ιουνίου 2012 σχετικά με τις έρευνες και τα πρόστιμα για την παραποίηση στατιστικών στοιχείων, που αναφέρονται στον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου για την αποτελεσματική επιβολή της δημοσιονομικής εποπτείας στη ζώνη του ευρώ (2012/678/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την αποτελεσματική επιβολή της δημοσιονομικής εποπτείας στη ζώνη του ευρώ (1), και ιδίως το άρθρο 8 παράγραφος 4, Εκτιμώντας τα ακόλουθα: (1) Ο κανονισμός (ΕΕ) αριθ. 1173/2011 θεσπίζει σύστημα κυρώσεων για την ενίσχυση της επιβολής του προληπτικού και του διορθωτικού σκέλους του Συμφώνου Σταθερότητας και Ανάπτυξης στη ζώνη του ευρώ. Εφαρμόζεται στα κράτη μέλη που έχουν ως νόμισμα το ευρώ. (2) Η διαθεσιμότητα έγκυρων φορολογικών στοιχείων έχει ουσιαστική σημασία για τη δημοσιονομική εποπτεία στη ζώνη του ευρώ. Τα κράτη μέλη, προκειμένου να εξασφαλίσουν την παροχή έγκυρων και ανεξάρτητων στατιστικών στοιχείων, θα πρέπει να εγγυηθούν την τήρηση της αρχής της επαγγελματικής ανεξαρτησίας των εθνικών στατιστικών αρχών, σύμφωνα με τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (2) και σύμφωνα επίσης με τον κώδικα ορθής πρακτικής για τις ευρωπαϊκές στατιστικές. (3) Ο κανονισμός (ΕΕ) αριθ. 1173/2011 εξουσιοδοτεί την Επιτροπή να εποπτεύει την οικονομική και νομισματική συνεργασία με στόχο τον εντοπισμό και την αποκάλυψη της παραποίησης στατιστικών στοιχείων για το δημόσιο έλλειμμα και το δημόσιο χρέος με σκοπό την εφαρμογή του συστήματος πολυμερούς εποπτείας και της διαδικασίας υπερβολικού ελλείμματος. (4) Για τον σκοπό αυτό, η Επιτροπή θα πρέπει να διεξάγει όλες τις έρευνες που είναι απαραίτητες για την επιβεβαίωση της παρουσίασης ανακριβών στοιχείων σχετικά με το πραγματικό έλλειμμα και το πραγματικό χρέος, ως αποτέλεσμα πρόθεσης ή βαριάς αμέλειας, όπως αναφέρεται στο άρθρο 8 παράγραφος 1 του κανονισμού (ΕΕ) αριθ. 1173/2011. (5) Είναι απαραίτητο να θεσπιστούν οι λεπτομερείς κανόνες σχετικά με τις διαδικασίες ερευνών, τα λεπτομερή κριτήρια για τον καθορισμό του ύψους του προστίμου, οι λεπτομερείς κανόνες για την κατοχύρωση των δικαιωμάτων υπεράσπισης, πρόσβασης στον φάκελο, νομικής εκπροσώπησης, εμπιστευτικότητας και οι διατάξεις σχετικά με τον χρόνο ισχύος και την είσπραξη των προστίμων. (6) Η απόφαση της Επιτροπής να ξεκινήσει έρευνα θα πρέπει να είναι δικαιολογημένη, οι δε έρευνες που αναλαμβάνονται θα πρέπει να είναι ανάλογες προς τον στόχο, ώστε να μην υπερβαίνουν τα αναγκαία όρια για την απόδειξη πιθανής παραποίησης των σχετικών στοιχείων για το έλλειμμα και το χρέος. (7) Η Επιτροπή, όταν αναλαμβάνει τις εν λόγω έρευνες, θα πρέπει να έχει τη δυνατότητα να διεξάγει επιτόπιες επιθεωρήσεις / ελέγχους και να ζητά στοιχεία από κάθε φορέα που κατατάσσεται στον δημόσιο τομέα, είτε σε επίπεδο κεντρικής, κρατικής, τοπικής διοίκησης είτε σε επίπεδο οργανισμών κοινωνικής ασφάλισης, σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (3), που αναφέρεται στο εξής ως «ΕΣΛ 95». (8) Πριν από την εκκίνηση έρευνας, η οποία έχει ως σκοπό να επιβεβαιώσει μια υπόνοια, έπειτα από σοβαρές ενδείξεις παρουσίασης ανακριβών στοιχείων σχετικά με το πραγματικό έλλειμμα και το πραγματικό χρέος, πραγματοποιείται κατά κανόνα μεθοδολογική επίσκεψη από την Επιτροπή (Eurostat), σύμφωνα με το άρθρο 11β του κανονισμού (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας (4). (9) Κατά την αξιολόγηση του τι συνιστά ανακριβή παρουσίαση στοιχείων σχετικά με το έλλειμμα και το χρέος κατά την έννοια του κανονισμού (ΕΕ) αριθ. 1173/2011, η λανθασμένη εφαρμογή των λογιστικών κανόνων του ΕΣΛ 95 που δεν οφείλεται σε πρόθεση ούτε σε βαριά αμέλεια δεν θα πρέπει να θεωρείται ανακριβής παρουσίαση στοιχείων. Από την εφαρμογή της παρούσας απόφασης θα πρέπει να εξαιρούνται επίσης οι αναθεωρήσεις, συμπεριλαμβανομένων των σημαντικών αναθεωρήσεων λόγω αλλαγών στη μεθοδολογία για όλα τα προηγούμενα έτη, που εξηγούνται σαφώς και επαρκώς, τα ασήμαντα σφάλματα και οι περιπτώσεις στις οποίες έχει εκφραστεί αμφιβολία από το ενδιαφερόμενο κράτος μέλος και έχει ζητηθεί διευκρίνιση από την Επιτροπή (Eurostat) σύμφωνα με το άρθρο 10 του κανονισμού (ΕΚ) αριθ. 479/2009. (10) Οι χρήστες των ευρωπαϊκών στατιστικών έχουν τη δικαιολογημένη εμπιστοσύνη ότι οι εν λόγω στατιστικές παράγονται από στατιστικές αρχές οι οποίες ασκούν τις δραστηριότητές τους επαγγελματικά και με τη δέουσα επιμέλεια. Μια ενέργεια ή μια παράλειψη χωρίς πρόθεση θα πρέπει να θεωρείται περίπτωση βαριάς αμέλειας, όταν το αρμόδιο πρόσωπο για την παραγωγή των στοιχείων για το δημόσιο έλλειμμα και το δημόσιο χρέος παραβιάζει κατάφωρα το καθήκον αρωγής που υπέχει. (11) Για τους σκοπούς υπεράσπισής του, το ενδιαφερόμενο κράτος μέλος θα πρέπει να ενημερώνεται δεόντως για την έναρξη των ερευνών της Επιτροπής, καθώς και για τα αποτελέσματά τους. Τα αποτελέσματα των ερευνών θα πρέπει να ανακοινώνονται σε έκθεση της Επιτροπής η οποία πρέπει να διαβιβάζεται στο Ευρωπαϊκό Κοινοβούλιο και στο Συμβούλιο και να δημοσιεύεται. Η Επιτροπή (Eurostat) θα πρέπει επίσης να ενημερώνει δεόντως και διαρκώς την επιτροπή του ευρωπαϊκού στατιστικού συστήματος και τον ευρωπαϊκό συμβουλευτικό φορέα για τη διακυβέρνηση στον τομέα της στατιστικής. (12) Θα πρέπει να γίνονται σεβαστά τα δικαιώματα υπεράσπισης και να τηρείται η αρχή της εμπιστευτικότητας, σύμφωνα με τις γενικές αρχές του δικαίου και με τη νομολογία του Δικαστηρίου της Ευρωπαϊκής Ένωσης. Ειδικότερα, το ενδιαφερόμενο κράτος μέλος θα πρέπει να έχει το δικαίωμα ακρόασης από την Επιτροπή κατά τη διάρκεια των ερευνών, καθώς επίσης και το δικαίωμα πρόσβασης στον φάκελο που έχει καταρτίσει η Επιτροπή. (13) Οι συστάσεις προς το Συμβούλιο σχετικά με την επιβολή προστίμου θα πρέπει να βασίζονται αποκλειστικά σε επιχειρήματα για τα οποία είχε τη δυνατότητα να τοποθετηθεί το ενδιαφερόμενο κράτος μέλος. (14) Θα πρέπει να θεσπιστούν κριτήρια για τον καθορισμό του ύψους του προστίμου. Θα πρέπει να χρησιμοποιούνται τα κριτήρια αυτά για να εξασφαλίζεται ότι το προτεινόμενο πρόστιμο καθορίζεται στο κατάλληλο ύψος, ώστε να καθίσταται αποτελεσματικό, αναλογικό και αποτρεπτικό, με βάση ένα ποσό αναφοράς προσαρμοζόμενο προς τα πάνω ή προς τα κάτω, βάσει ειδικών περιστάσεων. (15) Η παρούσα απόφαση θα πρέπει να εκδοθεί με την επιφύλαξη της άσκησης των αρμοδιοτήτων της Επιτροπής (Eurostat) βάσει του κανονισμού (ΕΚ) αριθ. 479/2009. (16) Το περιεχόμενο και η μορφή των μέτρων που προβλέπονται στην παρούσα απόφαση δεν υπερβαίνουν τα απαιτούμενα για την επίτευξη των στόχων που ορίζονται στον κανονισμό (ΕΕ) αριθ. 1173/2011, σύμφωνα με το άρθρο 5 της Συνθήκης για την Ευρωπαϊκή Ένωση. (17) Η παρούσα απόφαση θα πρέπει να εφαρμοστεί με την επιφύλαξη του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (5), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: ΚΕΦΑΛΑΙΟ I ΑΝΤΙΚΕΙΜΕΝΟ ΚΑΙ ΠΕΔΙΟ ΕΦΑΡΜΟΓΗΣ Άρθρο 1 Αντικείμενο και πεδίο εφαρμογής 1. Η παρούσα απόφαση ορίζει τους λεπτομερείς κανόνες για τις διαδικασίες ερευνών σχετικά με την παρουσίαση ανακριβών στοιχείων για το δημόσιο έλλειμμα και το δημόσιο χρέος, που είναι αποτέλεσμα πρόθεσης ή βαριάς αμέλειας, τους λεπτομερείς κανόνες σχετικά με το δικαίωμα υπεράσπισης και με την εμπιστευτικότητα, τα λεπτομερή κριτήρια για τον καθορισμό του ύψους του προστίμου και τις διατάξεις σχετικά με τον χρόνο είσπραξης των προστίμων, σύμφωνα με το άρθρο 8 παράγραφος 1 του κανονισμού (ΕΕ) αριθ. 1173/2011. 2. Η παρούσα απόφαση εφαρμόζεται στα κράτη μέλη που έχουν ως νόμισμα το ευρώ. ΚΕΦΑΛΑΙΟ II ΔΙΑΔΙΚΑΣΙΕΣ ΕΡΕΥΝΩΝ Άρθρο 2 Κίνηση των ερευνών 1. Η Επιτροπή κοινοποιεί στο ενδιαφερόμενο κράτος μέλος την απόφασή της να κινήσει έρευνα, ενημερώνοντάς το σχετικά τις σοβαρές ενδείξεις που έχει ως προς την ύπαρξη γεγονότων που ενδέχεται να στοιχειοθετούν παρουσίαση ανακριβών στοιχείων για το δημόσιο έλλειμμα και το δημόσιο χρέος, εξαιτίας παραποίησης των εν λόγω στοιχείων από πρόθεση ή βαριά αμέλεια. 2. Κατά την έρευνα, η Επιτροπή (Eurostat) μπορεί να ζητήσει πληροφορίες, να πραγματοποιήσει συνεντεύξεις με πρόσωπα, να διενεργήσει επιτόπιες επιθεωρήσεις και να έχει πρόσβαση στους λογαριασμούς όλων των δημόσιων φορέων σε επίπεδο κεντρικής, κρατικής, τοπικής διοίκησης, καθώς και σε επίπεδο οργανισμών κοινωνικής ασφάλισης, σύμφωνα με τις διαδικασίες που ορίζονται στα άρθρα 3 έως 5. Αυτά τα μέσα έρευνας μπορούν να χρησιμοποιηθούν από την Επιτροπή (Eurostat) είτε ξεχωριστά είτε σε συνδυασμό. Το Ελεγκτικό Συνέδριο ή άλλα ανώτατα όργανα ελέγχου του ενδιαφερόμενου κράτους μέλους μπορούν να κληθούν να επικουρήσουν και να συμμετάσχουν στις έρευνες, κατά περίπτωση και στο πλαίσιο του απόλυτου σεβασμού των εθνικών κανόνων που διέπουν αυτούς τους φορείς. 3. Η Επιτροπή μπορεί να επιλέξει να μην διενεργήσει τέτοια έρευνα πριν από τη διεξαγωγή μεθοδολογικής επίσκεψης, σύμφωνα με απόφαση που έχει λάβει η Επιτροπή (Eurostat) βάσει του κανονισμού (ΕΚ) αριθ. 479/2009. 4. Η Επιτροπή ενημερώνει το Ευρωπαϊκό Κοινοβούλιο και το Συμβούλιο για την απόφασή της να κινήσει έρευνα. Άρθρο 3 Αίτηση πληροφοριών 1. Μετά από αίτηση της Επιτροπής, κάθε κρατικός φορέας που συμμετέχει άμεσα ή έμμεσα στην κατάρτιση των στοιχείων για το χρέος και το έλλειμμα του ενδιαφερόμενου κράτους μέλους ή του οποίου οι λογαριασμοί χρησιμοποιούνται για την κατάρτιση αυτή («ενδιαφερόμενος φορέας») παρέχει στην Επιτροπή όλες τις απαραίτητες πληροφορίες για την επιτέλεση του έργου της έρευνάς της. Το ενδιαφερόμενο κράτος μέλος ενημερώνεται για κάθε τέτοια αίτηση της Επιτροπής προς τον ενδιαφερόμενο φορέα. 2. Η Επιτροπή δηλώνει τον σκοπό της αίτησης, εξειδικεύοντας ότι η αίτηση υποβάλλεται βάσει της παρούσας απόφασης, και αναφέρει προθεσμία απάντησης, η οποία δεν μπορεί να είναι μικρότερη από τέσσερις εβδομάδες. Άρθρο 4 Συνεντεύξεις Η Επιτροπή μπορεί να διεξαγάγει συνέντευξη με κάθε πρόσωπο το οποίο συμμετέχει άμεσα ή έμμεσα στην κατάρτιση των στοιχείων για το έλλειμμα και το χρέος, το οποίο συμφωνεί με τη διεξαγωγή συνέντευξης, για σκοπούς συλλογής πληροφοριών ή εξηγήσεων σχετικά με περιστατικά ή με έγγραφα που συνδέονται με το αντικείμενο της έρευνας και να καταγράψει τις απαντήσεις. Ο ενδιαφερόμενος φορέας ενημερώνεται πριν από τη συνέντευξη οποιουδήποτε εκπροσώπου του ή μέλους του προσωπικού του. Το πρόσωπο που συμμετέχει στη συνέντευξη μπορεί να ζητήσει τη βοήθεια εκπροσώπου του ενδιαφερόμενου φορέα ή νομικού παραστάτη. Άρθρο 5 Επιθεωρήσεις 1. Οι υπάλληλοι της Επιτροπής και τα λοιπά συνοδεύοντα πρόσωπα που έχουν εξουσιοδοτηθεί από την Επιτροπή για τη διενέργεια επιθεώρησης, έχουν την εξουσία: α) να εισέρχονται στις εγκαταστάσεις του ενδιαφερόμενου φορέα· β) να έχουν πρόσβαση σε όλα τα αρχεία και σε όλους τους λογαριασμούς του ενδιαφερόμενου φορέα, ανεξαρτήτως του μέσου στο οποίο έχουν αποθηκευτεί· γ) να λαμβάνουν κάθε μορφή αντιγράφου ή αποσπάσματος κάθε αρχείου και λογαριασμού· δ) να σφραγίζουν κάθε αρχείο και λογαριασμό στον βαθμό και για το χρονικό διάστημα που απαιτείται για την κατάρτιση των πραγματικών αποδεικτικών στοιχείων της έρευνας, χωρίς να παρεμποδίζουν τις ουσιαστικές δραστηριότητες του ενδιαφερόμενου φορέα. ε) να ζητούν εξηγήσεις από κάθε εκπρόσωπο ή μέλος του προσωπικού του ενδιαφερόμενου φορέα σχετικά με περιστατικά ή με έγγραφα που συνδέονται με το αντικείμενο της έρευνας και με τον σκοπό της επιθεώρησης, υπό τις προϋποθέσεις που περιγράφονται στο άρθρο 4. 2. Οι υπάλληλοι της Επιτροπής και τα λοιπά συνοδεύοντα πρόσωπα που έχουν εξουσιοδοτηθεί από την Επιτροπή για τη διενέργεια επιθεώρησης υποβάλλουν γραπτή εξουσιοδότηση, η οποία προσδιορίζει το αντικείμενο και τον σκοπό της επιθεώρησης, ορίζοντας την ημερομηνία έναρξης της επιθεώρησης. 3. Ο ενδιαφερόμενος φορέας συνεργάζεται πλήρως με την Επιτροπή για τους σκοπούς της επιθεώρησης. 4. Έπειτα από αίτηση της Επιτροπής, τα μέλη του προσωπικού των στατιστικών αρχών του ενδιαφερόμενου κράτους μέλους παρέχουν ενεργό συνδρομή στους υπαλλήλους της Επιτροπής και στα λοιπά συνοδεύοντα πρόσωπα που έχουν εξουσιοδοτηθεί από την Επιτροπή. Για τον σκοπό αυτό, έχουν τις εξουσίες που προσδιορίζονται στην παράγραφο 1. 5. Εάν οι υπάλληλοι της Επιτροπής και τα λοιπά συνοδεύοντα πρόσωπα που έχουν εξουσιοδοτηθεί από την Επιτροπή διαπιστώσουν ότι ο φορέας αντιτάσσεται στη διενέργεια επιθεώρησης που έχει διαταχθεί δυνάμει του παρόντος άρθρου, το ενδιαφερόμενο κράτος μέλος τους παρέχει την αναγκαία συνδρομή σύμφωνα με τους εθνικούς κανόνες. 6. Εάν, σύμφωνα με τους εθνικούς κανόνες, απαιτείται έγκριση από δικαστική αρχή για τη διενέργεια της επιθεώρησης, η Επιτροπή ζητά την εν λόγω έγκριση. Σε αυτές τις περιπτώσεις η έγκριση από δικαστική αρχή υποβάλλεται μαζί με τη γραπτή εξουσιοδότηση που αναφέρεται στην παράγραφο 2. Άρθρο 6 Δικαίωμα ακρόασης Πριν από την έκδοση της έκθεσης που αναφέρεται στο άρθρο 7 η Επιτροπή καλεί το ενδιαφερόμενο κράτος μέλος να υποβάλει γραπτές παρατηρήσεις για τις προκαταρκτικές διαπιστώσεις. Η Επιτροπή απευθύνεται γραπτώς στο ενδιαφερόμενο κράτος μέλος, υποδεικνύοντας την προθεσμία, διάρκειας τεσσάρων εβδομάδων τουλάχιστον, για την υποβολή των εν λόγω παρατηρήσεων. Άρθρο 7 Έκθεση 1. Η Επιτροπή εκδίδει έκθεση στην οποία αναφέρει τις διαπιστώσεις της και τις παρατηρήσεις τις οποίες υπέβαλε το ενδιαφερόμενο κράτος μέλος με βάση τις έρευνες που διενεργήθηκαν σύμφωνα με το παρόν κεφάλαιο και την υποβάλλει στο εν λόγω κράτος μέλος. 2. Η Επιτροπή διαβιβάζει την εν λόγω έκθεση στο Ευρωπαϊκό Κοινοβούλιο και στο Συμβούλιο. Η έκθεση αυτή δημοσιοποιείται. 3. Η Επιτροπή (Eurostat) ενημερώνει την επιτροπή του ευρωπαϊκού στατιστικού συστήματος και τον ευρωπαϊκό συμβουλευτικό φορέα για τη διακυβέρνηση στον τομέα της στατιστικής σχετικά με την έκβαση της έρευνας. 4. Κάθε σύσταση της Επιτροπής προς το Συμβούλιο για την επιβολή προστίμου στο ενδιαφερόμενο κράτος μέλος βασίζεται στην έκθεση που αναφέρεται στην παράγραφο 1. Άρθρο 8 Διάρκεια 1. Η Επιτροπή εκδίδει την έκθεση που αναφέρεται στο άρθρο 7 το αργότερο δέκα μήνες έπειτα από την κοινοποίηση της απόφασής της να κινήσει έρευνα σύμφωνα με το άρθρο 2. Σε εξαιρετικές περιπτώσεις, στις οποίες παρεμποδίζονται οι έρευνες ή στις οποίες η εξασφάλιση των απαραίτητων πληροφοριών για την έρευνα συνεπάγεται υπερβολικά μακρόχρονες διαδικασίες, η Επιτροπή μπορεί να παρατείνει την προθεσμία κατά πέντε μήνες. 2. Οι επιθεωρήσεις ολοκληρώνονται εντός έξι μηνών από την ημερομηνία έναρξης της επιθεώρησης. Σε εξαιρετικές περιπτώσεις, στις οποίες παρεμποδίζονται οι έρευνες ή στις οποίες η εξασφάλιση των πληροφοριών σε σχέση με την έρευνα συνεπάγεται υπερβολικά μακρόχρονες διαδικασίες, η Επιτροπή μπορεί να παρατείνει την προθεσμία κατά τρεις μήνες. ΚΕΦΑΛΑΙΟ III ΔΙΚΑΙΩΜΑ ΥΠΕΡΑΣΠΙΣΗΣ ΚΑΙ ΕΜΠΙΣΤΕΥΤΙΚΟΤΗΤΑ Άρθρο 9 Δικαίωμα υπεράσπισης Σε κάθε εφαρμογή της παρούσας απόφασης ισχύει η αρχή του δικαιώματος υπεράσπισης. Άρθρο 10 Πρόσβαση στον φάκελο Το ενδιαφερόμενο κράτος μέλος έχει το δικαίωμα πρόσβασης, μετά από αίτηση, σε όλα τα έγγραφα και τα άλλα πραγματολογικά υλικά που έχει συγκεντρώσει η Επιτροπή και τα οποία μπορούν να χρησιμεύσουν ως υποστηρικτικά αποδεικτικά στοιχεία για τη σύσταση προς το Συμβούλιο σχετικά με την επιβολή προστίμου στο εν λόγω κράτος μέλος. Τα έγγραφα που λαμβάνονται από το ενδιαφερόμενο κράτος μέλος μέσω πρόσβασης στον φάκελο χρησιμοποιούνται αποκλειστικά για τους σκοπούς της παρούσας απόφασης. Άρθρο 11 Νομική εκπροσώπηση Το ενδιαφερόμενο κράτος μέλος, κάθε ενδιαφερόμενος φορέας, κάθε πρόσωπο που εργάζεται για τον φορέα αυτόν και κάθε άλλο ενδιαφερόμενο φυσικό πρόσωπο έχει το δικαίωμα νομικής εκπροσώπησης κατά τις έρευνες. Άρθρο 12 Εμπιστευτικότητα και επαγγελματικό απόρρητο Οι έρευνες που περιγράφονται στο κεφάλαιο ΙΙ διενεργούνται στο πλαίσιο της τήρησης των αρχών της εμπιστευτικότητας και του επαγγελματικού απορρήτου. Οι υπάλληλοι της Επιτροπής και τα λοιπά συνοδεύοντα πρόσωπα που έχουν εξουσιοδοτηθεί από την Επιτροπή δεν αποκαλύπτουν πληροφορίες που λαμβάνουν στο πλαίσιο της έρευνας, οι οποίες καλύπτονται από την υποχρέωση τήρησης επαγγελματικού απορρήτου και εμπιστευτικότητας. Τα έγγραφα και οι πληροφορίες που λαμβάνει η Επιτροπή στη διάρκεια των ερευνών χρησιμοποιούνται αποκλειστικά για τους σκοπούς της παρούσας απόφασης. ΚΕΦΑΛΑΙΟ IV ΚΡΙΤΗΡΙΑ ΓΙΑ ΤΟΝ ΚΑΘΟΡΙΣΜΟ ΤΟΥ ΥΨΟΥΣ ΤΟΥ ΠΡΟΣΤΙΜΟΥ Άρθρο 13 Ανώτατο ύψος προστίμου Το συνολικό ύψος του προστίμου δεν υπερβαίνει το 0,2 % του τελευταίου επίσημου ακαθάριστου εγχώριου προϊόντος σε τρέχουσες τιμές αγοράς του ενδιαφερόμενου κράτους μέλους, όπως ορίζεται στο ΕΣΛ 95, κατά το προηγούμενο έτος. Άρθρο 14 Κριτήρια όσον αφορά το ύψος του προστίμου 1. Η Επιτροπή εξασφαλίζει ότι το πρόστιμο που προτείνει στη σύστασή της είναι αποτελεσματικό, αναλογικό και αποτρεπτικό. Το πρόστιμο καθορίζεται με βάση ένα ποσό αναφοράς που μπορεί να ρυθμίζεται προς τα πάνω ή προς τα κάτω, όταν λαμβάνονται υπόψη οι ειδικές περιστάσεις που αναφέρονται στην παράγραφο 3. 2. Το ποσό αναφοράς ισούται με το 5 % των ανακριβών στοιχείων που παρουσιάστηκαν σχετικά με το δημόσιο έλλειμμα ή των ανακριβών στοιχείων που παρουσιάστηκαν σχετικά με το δημόσιο χρέος του κράτους μέλους -ανάλογα με το ποια ανακριβή στοιχεία είχαν τον μεγαλύτερο αντίκτυπο- για τα σχετικά έτη που αφορά η κοινοποίηση στο πλαίσιο της διαδικασίας υπερβολικού ελλείμματος. 3. Εάν ληφθεί υπόψη το ανώτατο ύψος που καθορίζεται στο άρθρο 13, η Επιτροπή λαμβάνει υπόψη της, σε κάθε περίπτωση, όταν είναι σκόπιμο, τις ακόλουθες περιστάσεις: α) τη σοβαρότητα και τις ευρύτερες επιπτώσεις της παρουσίασης ανακριβών στοιχείων: ειδικότερα, τον αντίκτυπο της παρουσίασης ανακριβών στοιχείων στη λειτουργία της ενισχυμένης οικονομικής διακυβέρνησης της Ένωσης· β) το γεγονός ότι η παρουσίαση ανακριβών στοιχείων είναι αποδεδειγμένα αποτέλεσμα βαριάς αμέλειας ή, αλλιώς, ότι η παρουσίαση ανακριβών στοιχείων έγινε εκ προθέσεως· γ) το γεγονός ότι η παρουσίαση ανακριβών στοιχείων ήταν το έργο ενός φορέα που ενεργούσε μόνος του ή, αλλιώς, ότι η παρουσίαση ανακριβών στοιχείων ήταν το αποτέλεσμα συντονισμένης ενέργειας δύο ή περισσότερων φορέων· δ) την επανάληψη, τη συχνότητα ή τη διάρκεια της παρουσίασης ανακριβών στοιχείων από το ενδιαφερόμενο κράτος μέλος· σε τέτοιες περιπτώσεις, το ποσό αναφοράς είναι το μεγαλύτερο που εντοπίζεται και πολλαπλασιάζεται με τον αριθμό των ετών κατά τα οποία σημειώθηκε η εν λόγω παρουσίαση ανακριβών στοιχείων, κατά την τετραετία που έπεται της τελευταίας κοινοποίησης· ε) τον βαθμό επιμέλειας και συνεργασίας κατά την έρευνα ή, εναλλακτικά, τον βαθμό παρεμπόδισης της έρευνας, που θα επιδείξει το ενδιαφερόμενο κράτος μέλος για τον εντοπισμό της παρουσίασης ανακριβών στοιχείων και κατά την πορεία των ερευνών. Άρθρο 15 Περίοδος παραγραφής για την είσπραξη των προστίμων 1. Το δικαίωμα της Επιτροπής να εκτελεί τις αποφάσεις που εκδίδονται από το Συμβούλιο βάσει του άρθρου 8 παράγραφος 1 του κανονισμού (ΕΕ) αριθ. 1173/2011 υπόκειται σε πενταετή προθεσμία παραγραφής. 2. Η προθεσμία αρχίζει να υπολογίζεται από την ημέρα κατά την οποία κοινοποιείται στο ενδιαφερόμενο κράτος μέλος η απόφαση του Συμβουλίου. 3. Η προθεσμία παραγραφής για την ανάκτηση των προστίμων διακόπτεται από κάθε ενέργεια της Επιτροπής που αποσκοπεί στην εκτέλεση της πληρωμής του προστίμου ή αναστέλλεται για όσο χρονικό διάστημα αναστέλλεται η εκτέλεση της πληρωμής βάσει απόφασης του Δικαστηρίου της Ευρωπαϊκής Ένωσης. ΚΕΦΑΛΑΙΟ V ΤΕΛΙΚΗ ΔΙΑΤΑΞΗ Άρθρο 16 Έναρξη ισχύος Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 29 Ιουνίου 2012.

Δημόσιο χρέος

ΔΗΜΟΣΙΟΝΟΜΙΚΑ


ΟΔΗΓΊΑ 2010/88/ΕΕ ΤΟΥ ΣΥΜΒΟΥΛΊΟΥ της 7ης Δεκεμβρίου 2010 για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, όσον αφορά τη διάρκεια της υποχρεωτικής εφαρμογής ενός κατώτατου κανονικού συντελεστή ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 113, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής, Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Το άρθρο 97 παράγραφος 1 της οδηγίας 2006/112/ΕΚ του Συμβουλίου (1) προβλέπει ότι, από την 1η Ιανουαρίου 2006 και έως την 31η Δεκεμβρίου 2010, ο κανονικός συντελεστής δεν μπορεί να είναι κατώτερος του 15 %. (2) Ο κανονικός συντελεστής του φόρου προστιθέμενης αξίας (ΦΠΑ) που ισχύει σε διάφορα κράτη μέλη, σε συνδυασμό με τον μηχανισμό του μεταβατικού συστήματος, έχει διασφαλίσει τη λειτουργία του συστήματος αυτού κατά αποδεκτό τρόπο. Χάρη στους νέους κανόνες σχετικά με τον τόπο παροχής των υπηρεσιών, οι οποίοι ευνοούν τη φορολόγηση στον τόπο κατανάλωσης, οι δυνατότητες εκμετάλλευσης των διαφορών στους συντελεστές ΦΠΑ μέσω μετεγκατάστασης περιορίστηκαν περισσότερο και μειώθηκαν οι δυνητικές στρεβλώσεις του ανταγωνισμού. (3) Για να αποφευχθούν οι διαρθρωτικές ανισορροπίες στην Ευρωπαϊκή Ένωση και οι στρεβλώσεις του ανταγωνισμού σε ορισμένους τομείς δραστηριοτήτων, λόγω των αυξανόμενων αποκλίσεων στους κανονικούς συντελεστές ΦΠΑ που εφαρμόζουν τα κράτη μέλη, είναι συνήθης πρακτική στον τομέα των έμμεσων φόρων ο καθορισμός κατώτατων συντελεστών. Είναι ακόμη απαραίτητο να γίνει το ίδιο και για τον ΦΠΑ. (4) Αναμένοντας τα αποτελέσματα των διαβουλεύσεων σχετικά με τη νέα στρατηγική για τον ΦΠΑ, τα οποία αναμένεται ότι θα καλύπτουν τις μελλοντικές ρυθμίσεις και τα αντίστοιχα επίπεδα εναρμόνισης, θα ήταν πρόωρος ο καθορισμός μόνιμου επιπέδου για τον κανονικό συντελεστή ή το ενδεχόμενο της αλλαγής του επιπέδου του κατώτατου συντελεστή. (5) Είναι συνεπώς σκόπιμο να διατηρηθεί ο κατώτατος κανονικός συντελεστής στο 15 % για όσο επιπλέον διάστημα θεωρείται απαραίτητο για τη διασφάλιση της ασφάλειας του δικαίου, επιτρέποντας παράλληλα τη μελλοντική αναθεώρησή του. (6) Αυτό δεν αποκλείει περαιτέρω αναθεώρηση της νομοθεσίας ΦΠΑ πριν από τις 31 Δεκεμβρίου 2015, ώστε να προσαρμοστεί στο αποτέλεσμα της νέας στρατηγικής στον τομέα του ΦΠΑ. (7) Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (2), τα κράτη μέλη παροτρύνονται να καταρτίζουν, προς ιδία χρήση και προς όφελος της Ένωσης, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιούν. (8) Η οδηγία 2006/112/ΕΚ θα πρέπει συνεπώς να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το άρθρο 97 της οδηγίας 2006/112/ΕΟΚ αντικαθίσταται από το ακόλουθο κείμενο: «Άρθρο 97 Από την 1η Ιανουαρίου 2011 έως και την 31η Δεκεμβρίου 2015, ο κανονικός συντελεστής δεν μπορεί να είναι κατώτερος του 15 %.». Άρθρο 2 1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία το αργότερο έως την 1η Ιανουαρίου 2011. Κοινοποιούν αμέσως στην Επιτροπή το κείμενο των εν λόγω διατάξεων. Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Οι λεπτομερείς διατάξεις για την παραπομπή αυτήν καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 7 Δεκεμβρίου 2010.

Φόροι καταναλώσεως

Έμμεση φορολογία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Ιουλίου 2011 όσον αφορά το έντυπο παροχής πληροφοριών για τους τόπους Natura 2000 [κοινοποιηθείσα υπό τον αριθμό Ε(2011) 4892] (2011/484/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 1 δεύτερο εδάφιο, Έχοντας υπόψη την οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (2), και ιδίως το άρθρο 4 παράγραφος 3, Εκτιμώντας τα ακόλουθα: (1) Το άρθρο 3 παράγραφος 1 της οδηγίας 92/43/ΕΟΚ ορίζει ότι το δίκτυο Natura 2000 περιλαμβάνει τις ζώνες ειδικής προστασίας που έχουν ταξινομηθεί από τα κράτη μέλη σύμφωνα με τις διατάξεις της οδηγίας 79/409/ΕΟΚ του Συμβουλίου (3). (2) Για κάθε τόπο (περιοχή) Natura 2000 το έντυπο πρέπει να περιλαμβάνει χάρτη του τόπου, την ονομασία, τη θέση, την έκτασή του, καθώς και τα δεδομένα που προκύπτουν από την εφαρμογή των κριτηρίων που χρησιμοποιούνται για την επιλογή του τόπου. (3) Το έντυπο χρησιμεύει ως τεκμηρίωση του δικτύου Natura 2000. (4) Το περιεχόμενο του τυποποιημένου εντύπου δεδομένων για το δίκτυο Natura 2000 πρέπει να επικαιροποιείται τακτικά βάσει των βέλτιστων διαθέσιμων πληροφοριών για κάθε τόπο του δικτύου, ώστε να είναι σε θέση η Επιτροπή να εκπληρώνει τον συντονιστικό της ρόλο και, σύμφωνα με το άρθρο 9 της οδηγίας 92/43/ΕΟΚ, να επανεξετάζει περιοδικά τη συμβολή του Natura 2000 στην επίτευξη των στόχων που ορίζονται στα άρθρα 2 και 3 της ίδιας οδηγίας. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής που έχει συσταθεί βάσει του άρθρου 20 της οδηγίας 92/43/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το έντυπο για τη διαβίβαση πληροφοριών σχετικά με το δίκτυο Natura 2000, εφεξής «τυποποιημένο έντυπο δεδομένων Natura 2000», παρατίθεται στο παράρτημα. Άρθρο 2 Η απόφαση 97/266/ΕΚ της Επιτροπής (4) καταργείται. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 11 Ιουλίου 2011.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ) αριθ. 216/2010 ΤΗΣ ΕΠΙΤΡΟΠΉΣ της 15ης Μαρτίου 2010 για την εφαρμογή του κανονισμού (ΕΚ) αριθ. 862/2007 του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη μετανάστευση και τη διεθνή προστασία, όσον αφορά τον ορισμό των κατηγοριών αιτιολογιών για τις άδειες παραμονής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 862/2007 του Ευρωπαϊκού Κοινοβουλίου και του Συμβουλίου, της 11ης Ιουλίου 2007, περί κοινοτικών στατιστικών για τη μετανάστευση και τη διεθνή προστασία (1), και ιδίως το άρθρο 10 παράγραφος 2 στοιχείο γ), Εκτιμώντας τα ακόλουθα: (1) Με σκοπό, αφενός, την εξασφάλιση της συγκρισιμότητας των στατιστικών στοιχείων από διοικητικές πηγές σχετικά με τις άδειες παραμονής στα κράτη μέλη και, αφετέρου, την κατάρτιση αξιόπιστων επισκοπήσεων σε κοινοτικό επίπεδο, ο ορισμός των κατηγοριών αιτιολογιών για την έκδοση άδειας πρέπει να είναι ο ίδιος σε όλα τα κράτη μέλη. (2) Σύμφωνα με τον κανονισμό (ΕΚ) αριθ. 862/2007, η Επιτροπή θα πρέπει να ορίσει τις κατηγορίες αιτιολογιών για την έκδοση άδειας. (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατηγορίες των αιτιολογιών έκδοσης αδειών παραμονής που προβλέπονται στο άρθρο 6 παράγραφος 1 στοιχείο α) του κανονισμού (ΕΚ) αριθ. 862/2007 ορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Μαρτίου 2010.

Ιδιωτικό Διεθνές Δίκαιο

Μετανάστευση

Εργατική νομοθεσία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ


ΚΑΝΟΝΙΣΜΌΣ (ΕΕ) αριθ. 849/2010 ΤΗΣ ΕΠΙΤΡΟΠΉΣ της 27ης Σεπτεμβρίου 2010 σχετικά με την τροποποίηση του κανονισμού (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου για τις στατιστικές των αποβλήτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων (1), και ιδίως το άρθρο 6 παράγραφος 2, Εκτιμώντας τα ακόλουθα: (1) Η αξιολόγηση των πρώτων δύο υποβληθέντων συνόλων στοιχείων το 2006 και το 2008 επισήμανε την ανάγκη της επανεξέτασης ορισμένων σχεδιαστικών ανεπαρκειών των παραρτημάτων του κανονισμού (ΕΚ) αριθ. 2150/2002. (2) Η Επιτροπή ενημέρωσε το Ευρωπαϊκό Κοινοβούλιο και το Συμβούλιο σχετικά με την εφαρμογή του κανονισμού (ΕΚ) αριθ. 2150/2002 (2) και πρότεινε ορισμένες τροποποιήσεις. (3) Συνεπώς, ο κανονισμός (ΕΚ) αριθ. 2150/2002 πρέπει να τροποποιηθεί ανάλογα. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, η οποία συστάθηκε με τον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις Ευρωπαϊκές στατιστικές (3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα I, II και III του κανονισμού (ΕΚ) αριθ. 2150/2002 αντικαθίστανται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Σεπτεμβρίου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 15ης Νοεμβρίου 2011 για τροποποίηση της απόφασης 2008/630/ΕΚ σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από το Μπανγκλαντές και προορίζονται για κατανάλωση από τον άνθρωπο [κοινοποιηθείσα υπό τον αριθμό Ε(2011) 8094] (Κείμενο που παρουσιάζει ενδιαφέρον για τον ΕΟΧ) (2011/742/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) περίπτωση ii), Εκτιμώντας τα ακόλουθα: (1) Η απόφαση 2008/630/ΕΚ της Επιτροπής, της 24ης Ιουλίου 2008, σχετικά με τα μέτρα έκτακτης ανάγκης που εφαρμόζονται σε καρκινοειδή που εισάγονται από το Μπανγκλαντές και προορίζονται για κατανάλωση από τον άνθρωπο (2) εκδόθηκε ύστερα από την ανίχνευση καταλοίπων κτηνιατρικών φαρμάκων και μη εγκεκριμένων ουσιών σε καρκινοειδή που εισάγονται από την εν λόγω τρίτη χώρα και προορίζονται για κατανάλωση από τον άνθρωπο. (2) Η απόφαση 2008/630/ΕΚ προβλέπει ότι τα κράτη μέλη επιτρέπουν την εισαγωγή στην Ένωση φορτίων καρκινοειδών από το Μπανγκλαντές υπό τον όρο ότι συνοδεύονται από τα αποτελέσματα αναλυτικής δοκιμής που πραγματοποιήθηκε στον τόπο καταγωγής προς επιβεβαίωση του ότι αυτά δεν αποτελούν κίνδυνο για την υγεία του ανθρώπου. (3) Επίσης, η εν λόγω απόφαση προβλέπει ότι τα κράτη μέλη πρέπει να εξασφαλίζουν ότι λαμβάνονται επίσημα δείγματα από τουλάχιστον το 20 % των φορτίων καρκινοειδών που εισάγονται από το Μπανγκλαντές και ότι αυτά τα επίσημα δείγματα υποβάλλονται σε αναλυτικές δοκιμές για την ανίχνευση καταλοίπων φαρμακολογικά δραστικών ουσιών. (4) Η Επιτροπή πραγματοποίησε επιθεώρηση στο Μπανγκλαντές τον Μάρτιο και τον Απρίλιο του 2011. Τα αποτελέσματα αυτής της επιθεώρησης επιβεβαίωσαν τις σημαντικές βελτιώσεις σε αυτή την τρίτη χώρα, ιδίως όσον αφορά την εφαρμογή των αναλυτικών μεθόδων που χρησιμοποιούνται για την παρακολούθηση και την ιχνηλασιμότητα καταλοίπων σε ζώα και προϊόντα. (5) Με βάση τα αποτελέσματα αυτής της επιθεώρησης κρίνεται ότι δεν είναι αναγκαίο να συνεχίσουν τα κράτη μέλη να εξασφαλίζουν πρόσθετη δειγματοληψία και αναλυτικές δοκιμές σε φορτία καρκινοειδών που εισάγονται από το Μπανγκλαντές, για την ανίχνευση καταλοίπων φαρμακολογικά δραστικών ουσιών, πριν από τη διάθεσή τους στην αγορά της Ένωσης. (6) Επομένως, η απόφαση 2008/630/ΕΚ θα πρέπει να τροποποιηθεί ανάλογα. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2008/630/ΕΚ τροποποιείται ως ακολούθως: 1) το άρθρο 3 απαλείφεται· 2) το άρθρο 4 αντικαθίσταται από το ακόλουθο κείμενο: «Άρθρο 4 Τα φορτία από τα οποία λαμβάνονται επίσημα δείγματα σύμφωνα με το άρθρο 2 παράγραφος 3 τηρούνται υπό επίσημη κράτηση από την αρμόδια αρχή του οικείου κράτους μέλους έως την ολοκλήρωση της αναλυτικής δοκιμής. Τα φορτία αυτά μπορούν να διατεθούν στην αγορά μόνον εάν τα αποτελέσματα της αναλυτικής δοκιμής επιβεβαιώνουν τη συμμόρφωσή τους με το άρθρο 23 του κανονισμού (ΕΚ) αριθ. 470/2009»· 3) τα άρθρα 4α και 4β απαλείφονται. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 15 Νοεμβρίου 2011.

Πολιτική για την υγεία

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 172/2010 ΤΗΣ ΕΠΙΤΡΟΠΉΣ της 1ης Μαρτίου 2010 για την καταχώριση ονομασίας στο μητρώο εγγυημένων παραδοσιακών ιδιότυπων προϊόντων [Prekmurska gibanica (ΕΠΙΠ)] Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 509/2006 του Συμβουλίου, της 20ής Μαρτίου 2006, για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (1), και ιδίως το άρθρο 9 παράγραφος 4 πρώτο εδάφιο, Εκτιμώντας τα ακόλουθα: (1) Σύμφωνα με το άρθρο 8 παράγραφος 2 πρώτο εδάφιο του κανονισμού (ΕΚ) αριθ. 509/2006 και κατ’ εφαρμογή του άρθρου 19 παράγραφος 3 του εν λόγω κανονισμού, η αίτηση που υπέβαλε η Σλοβενία για την καταχώριση της ονομασίας «Prekmurska gibanica» δημοσιεύτηκε στην Επίσημη Εφημερίδα της Ευρωπαϊκής Ένωσης (2). (2) Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 9 του κανονισμού (ΕΚ) αριθ. 509/2006, η εν λόγω ονομασία πρέπει συνεπώς να καταχωριστεί. (3) Στην αίτηση ζητήθηκε επίσης η προστασία που αναφέρεται στο άρθρο 13 παράγραφος 2 του κανονισμού (ΕΚ) αριθ. 509/2006. Είναι σκόπιμο να χορηγηθεί η προστασία αυτή στην ονομασία «Prekmurska gibanica», δεδομένου ότι, ελλείψει ένστασης, δεν κατέστη δυνατό να αποδειχθεί ότι το όνομα χρησιμοποιήθηκε κατά νόμιμο, αναγνωρίσιμο και οικονομικώς σημαντικό τρόπο για παρεμφερή γεωργικά προϊόντα ή τρόφιμα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Καταχωρίζεται η ονομασία που αναφέρεται στο παράρτημα του παρόντος κανονισμού. Εφαρμόζεται η προστασία που αναφέρεται στο άρθρο 13 παράγραφος 2 του κανονισμού (ΕΚ) αριθ. 509/2006. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2010.

Πνευματική ιδιοκτησία

ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Δεκεμβρίου 2010 για την υπογραφή εξ ονόματος της Ευρωπαϊκής Ένωσης και την προσωρινή εφαρμογή του πρωτοκόλλου της συμφωνίας σύμπραξης μεταξύ της Ευρωπαϊκής Κοινότητας και των Ομόσπονδων Πολιτειών της Μικρονησίας για την αλιεία στις Ομόσπονδες Πολιτείες της Μικρονησίας (2011/116/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 25 Απριλίου 2006, το Συμβούλιο εξέδωσε τον κανονισμό (ΕΚ) αριθ. 805/2006 για τη τη σύναψη συμφωνίας σύμπραξης μεταξύ της Ευρωπαϊκής Κοινότητας και των Ομόσπονδων Πολιτειών της Μικρονησίας (1) («συμφωνία σύμπραξης»). (2) Στη συμφωνία σύμπραξης επισυνάπτεται πρωτόκολλο για τις αλιευτικές δυνατότητες και τη χρηματοδοτική συνεισφορά που προβλέπει η συμφωνία(«το προηγούμενο πρωτόκολλο»).Το προηγούμενο πρωτόκολλο έληξε στις 25 Φεβρουαρίου 2010. (3) Η ΕΕ διαπραγματεύθηκε στη συνέχεια με τις Ομόσπονδες Πολιτείες της Μικρονησίας («Μικρονησία») ένα νέο πρωτόκολλο της συμφωνίας σύμπραξης το οποίο χορηγεί στα αλιευτικά σκάφη της ΕΕ αλιευτικές δυνατότητες στα ύδατα υπό την κυριαρχία ή τη δικαιοδοσία της Μικρονησίας («πρωτόκολλο») όσον αφορά θέματα αλιείας. (4) Αποτέλεσμα των διαπραγματεύσεων αυτών ήταν η μονογραφή του πρωτοκόλλου στις 7 Μαΐου 2010. (5) Το πρωτόκολλο, σύμφωνα με τα προβλεπόμενα στο άρθρο 15 αυτού, πρέπει εφαρμοστεί προσωρινά από την ημερομηνία της υπογραφής του. (6) Για να εξασφαλιστεί η ταχεία επανάληψη των αλιευτικών δραστηριοτήτων των σκαφών της ΕΕ, το πρωτόκολλο επιβάλλεται να εφαρμοστεί το συντομότερο δυνατόν, δεδομένου ότι το προηγούμενο πρωτόκολλο έχει ήδη λήξει. (7) Το πρωτόκολλο θα πρέπει να υπογραφεί και εφαρμοσθεί σε προσωρινή βάση, έως ότου ολοκληρωθούν οι διαδικασίες που σχετίζονται με τη σύναψή του, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται, εξ ονόματος της Ένωσης, η υπογραφή του πρωτοκόλλου το οποίο καθορίζει τις αλιευτικές δυνατότητες και τη χρηματοδοτική συνεισφορά που προβλέπει η συμφωνία σύμπραξης μεταξύ της Ευρωπαϊκής Κοινότητας και των Ομόσπονδων Πολιτειών της Μικρονησίας, με την επιφύλαξη της σύναψής του. Το κείμενο του πρωτοκόλλου επισυνάπτεται στην παρούσα απόφαση. Άρθρο 2 O Πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) το πρωτόκολλο, εξ ονόματος της Ένωσης, με την επιφύλαξη της σύναψής του. Άρθρο 3 Το πρωτόκολλο εφαρμόζεται προσωρινά από την ημέρα της υπογραφής του (2), κατά το άρθρο 15 του πρωτοκόλλου, μέχρι να ολοκληρωθούν οι διαδικασίες σύναψής του. Άρθρο 4 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 13 Δεκεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΥΡΑΤΌΜ) αριθ. 647/2010 ΤΟΥ ΣΥΜΒΟΥΛΊΟΥ της 13ης Ιουλίου 2010 σχετικά με τη χρηματοδοτική συνδρομή της Ένωσης για τον παροπλισμό των μονάδων 1 έως 4 του πυρηνικού σταθμού Κοζλοντούι στη Βουλγαρία (Πρόγραμμα Κοζλοντούι) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203, το αίτημα της Βουλγαρίας για περαιτέρω χρηματοδότηση, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου (1), Εκτιμώντας τα ακόλουθα: (1) Κατά τις ενταξιακές διαπραγματεύσεις το 2005, η Βουλγαρία συμφώνησε να κλείσει τις μονάδες 1 και 2 και τις μονάδες 3 και 4 του πυρηνικού σταθμού Κοζλοντούι έως τις 31 Δεκεμβρίου 2002 και τις 31 Δεκεμβρίου 2006, αντίστοιχα, και να προβεί στον συνακόλουθο παροπλισμό των εν λόγω μονάδων. Η Ευρωπαϊκή Ένωση εξέφρασε τη βούλησή της να εξακολουθήσει να παρέχει, έως το 2009, χρηματοδοτική συνδρομή ως επέκταση της προενταξιακής βοήθειας που προγραμματίζεται στο πλαίσιο του προγράμματος Phare προς υποστήριξη των προσπαθειών παροπλισμού που ανέλαβε η Βουλγαρία. (2) Λαμβανομένης υπόψη της δέσμευσης της Βουλγαρίας να κλείσει τις μονάδες 3 και 4 του πυρηνικού σταθμού Κοζλοντούι, το άρθρο 30 της πράξης περί των όρων προσχωρήσεως της Δημοκρατίας της Βουλγαρίας και της Ρουμανίας (στο εξής «πράξη προσχώρησης του 2005») θέσπισε πρόγραμμα ενίσχυσης (στο εξής «πρόγραμμα Κοζλοντούι») με προϋπολογισμό 210 εκατ. EUR για την περίοδο 2007 έως 2009. Το εν λόγω πρόγραμμα περιλάμβανε συνδρομή για την κάλυψη της απώλειας παραγωγικής ικανότητας την οποία συνεπάγεται το κλείσιμο του πυρηνικού σταθμού Κοζλοντούι. (3) Λειτουργούν επί σειρά ετών διεθνή ταμεία παροπλισμού, τα οποία διαχειρίζεται η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ). Η Ένωση καταβάλλει τη μεγαλύτερη συνεισφορά στα εν λόγω ταμεία. (4) Η Ένωση αναγνωρίζει την προσπάθεια που καταβάλλεται και την καλή πρόοδο που σημειώθηκε από τη Βουλγαρία στο στάδιο προετοιμασίας παροπλισμού του προγράμματος Κοζλοντούι χρησιμοποιώντας ενωσιακά κεφάλαια που είναι διαθέσιμα μέχρι το 2009, καθώς και την ανάγκη για περαιτέρω χρηματοδοτική στήριξη πέραν του 2009, ώστε να συνεχιστεί η πρόοδος με τις πραγματικές εργασίες αποξήλωσης σύμφωνα με την πράξη προσχώρησης του 2005, με παράλληλη εφαρμογή των υψηλότερων προδιαγραφών ασφαλείας. (5) Επιπλέον, είναι σημαντική η χρήση ίδιων πόρων του πυρηνικού σταθμού Κοζλοντούι, καθώς αυτό συμβάλλει στη διαθεσιμότητα της απαιτούμενης εμπειρογνωμοσύνης και την αύξηση της πραγματογνωμοσύνης και των δεξιοτήτων, ενώ παράλληλα μετριάζει τις κοινωνικές και οικονομικές επιπτώσεις του πρόωρου κλεισίματος μέσω της συνεχούς απασχόλησης του προσωπικού του πυρηνικού σταθμού που έκλεισε. Επομένως, η συνεχής χρηματοδοτική στήριξη είναι σημαντική για τη διατήρηση των απαιτούμενων προδιαγραφών όσον αφορά την ασφάλεια, την υγεία και το περιβάλλον. (6) Η Ένωση αναγνωρίζει επίσης την ανάγκη χρηματοδοτικής στήριξης για να σημειωθεί περαιτέρω πρόοδος στα μέτρα μετριασμού των συνεπειών στον τομέα της ενέργειας, δεδομένου του βαθμού απώλειας παραγωγικής ικανότητας εξαιτίας του κλεισίματος των πυρηνικών μονάδων και του αντίκτυπού του στην εξασφάλιση του εφοδιασμού στην περιοχή. (7) Η Ένωση αναγνωρίζει την ανάγκη μετριασμού των επιπτώσεων της αυξανόμενης περιβαλλοντικής καταστροφής και των εκπομπών που θα προκληθούν κυρίως από την αυξημένη χρήση μονάδων που χρησιμοποιούν λιγνίτη με σκοπό να καλυφθεί η απώλεια παραγωγικής ικανότητας. (8) Κατά συνέπεια, είναι σκόπιμο να προβλεφθεί η εγγραφή στον γενικό προϋπολογισμό της Ένωσης ποσού 300 εκατ. EUR για τη χρηματοδότηση του παροπλισμού του πυρηνικού σταθμού Κοζλοντούι κατά την περίοδο 2010-2013. (9) Οι πιστώσεις του γενικού προϋπολογισμού της Ένωσης για τον παροπλισμό δεν θα πρέπει να επισύρουν στρεβλώσεις του ανταγωνισμού μεταξύ των επιχειρήσεων που εφοδιάζουν την αγορά της Ένωσης με ενέργεια. Οι εν λόγω πιστώσεις πρέπει επίσης να χρησιμοποιούνται για τη χρηματοδότηση μέτρων που αποσκοπούν στην ενεργειακή αποδοτικότητα και την εξοικονόμηση ενέργειας, σύμφωνα με το κεκτημένο και με τους κανόνες λειτουργίας της κοινής ευρωπαϊκής αγοράς ενέργειας. (10) Η χρηματοδοτική συνδρομή θα πρέπει να συνεχίσει να καταβάλλεται ως ενωσιακή συνεισφορά στο Διεθνές Ταμείο Στήριξης του Παροπλισμού του Κοζλοντούι, το οποίο διαχειρίζεται η ΕΤΑΑ. (11) Στα καθήκοντα της ΕΤΑΑ περιλαμβάνεται η διαχείριση των δημόσιων κονδυλίων που διατίθενται για τα προγράμματα παροπλισμού εκείνων των πυρηνικών μονάδων που συμπεριλαμβάνονταν σε συμφωνίες κλεισίματος ενόψει της ένταξης. Η ΕΤΑΑ παρακολουθεί τη δημοσιονομική διαχείριση των εν λόγω προγραμμάτων με σκοπό τη βέλτιστη χρήση των δημόσιων κονδυλίων. Επιπλέον, η ΕΤΑΑ εκτελεί τα δημοσιονομικά καθήκοντα που της ανατίθενται από την Επιτροπή σύμφωνα με τις απαιτήσεις του κανονισμού (ΕΚ, Ευρατόμ) αριθ. 1605/2002, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) (δημοσιονομικού κανονισμού). (12) Για να εξασφαλιστεί η μέγιστη δυνατή αποδοτικότητα και να ελαχιστοποιηθούν οι πιθανές επιπτώσεις στο περιβάλλον, ο παροπλισμός των μονάδων 1 έως 4 του πυρηνικού σταθμού Κοζλοντούι θα πρέπει να διεξαχθεί προσφεύγοντας στην καλύτερη διαθέσιμη τεχνική εμπειρογνωμοσύνη και λαμβάνοντας δεόντως υπόψη τη φύση και τις τεχνικές προδιαγραφές των μονάδων που πρόκειται να κλείσουν. (13) Ο παροπλισμός του πυρηνικού σταθμού Κοζλοντούι θα πραγματοποιηθεί σύμφωνα με την περιβαλλοντική νομοθεσία, και συγκεκριμένα με την οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (3). (14) Οι αρχές της εξοικονόμησης, της αποδοτικότητας και της αποτελεσματικότητας σε σχέση με τους διατιθέμενους πόρους θα πρέπει να εφαρμόζονται μέσω αξιολόγησης και ελέγχου των επιδόσεων των ήδη χρηματοδοτούμενων προγραμμάτων. (15) Θα πρέπει να περιλαμβάνεται στον παρόντα κανονισμό για ολόκληρη τη διάρκεια του Προγράμματος Κοζλοντούι ποσό δημοσιονομικής αναφοράς, κατά την έννοια του σημείου 38 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (4), χωρίς ωστόσο να επηρεάζονται οι αρμοδιότητες της αρμόδιας για τον προϋπολογισμό αρχής, όπως ορίζεται στη συνθήκη για τη λειτουργία της Ευρωπαϊκής Ένωσης. (16) Για τη θέσπιση των μέτρων που απαιτούνται για την εφαρμογή του παρόντος κανονισμού, η Επιτροπή θα πρέπει να επικουρείται από την επιτροπή η οποία θεσπίζεται από τον κανονισμό (Ευρατόμ) αριθ. 549/2007 του Συμβουλίου (5), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός θεσπίζει πρόγραμμα (στο εξής «πρόγραμμα Κοζλοντούι») που καθορίζει λεπτομερείς κανόνες για την υλοποίηση της οικονομικής συνεισφοράς της Ένωσης για την αντιμετώπιση της συνέχισης της διαδικασίας παροπλισμού των μονάδων 1 έως 4 του πυρηνικού σταθμού Κοζλοντούι στη Βουλγαρία και τις επιπτώσεις του πρόωρου κλεισίματός τους, από την άποψη του περιβάλλοντος, της οικονομίας και της εξασφάλισης του εφοδιασμού στην περιοχή. Άρθρο 2 Η ενωσιακή συνεισφορά στο πρόγραμμα Κοζλοντούι χορηγείται για να παρασχεθεί χρηματοδοτική στήριξη σε: - μέτρα που συνδέονται με τον παροπλισμό του πυρηνικού σταθμού Κοζλοντούι, - μέτρα για την περιβαλλοντική αναβάθμιση σύμφωνα με το κεκτημένο και για τον εκσυγχρονισμό της συμβατικής παραγωγικής ικανότητας προς αντικατάσταση της παραγωγικής ικανότητας των τεσσάρων αντιδραστήρων του σταθμού, και - άλλα μέτρα τα οποία απορρέουν από την απόφαση για το κλείσιμο και τον παροπλισμό του σταθμού και τα οποία συμβάλλουν στην απαιτούμενη αναδιάρθρωση, στην περιβαλλοντική αναβάθμιση και στον εκσυγχρονισμό των τομέων της παραγωγής, της μεταφοράς και της διανομής ενέργειας στη Βουλγαρία, καθώς και στην ενίσχυση της εξασφάλισης του ενεργειακού εφοδιασμού και στη βελτίωση της ενεργειακής απόδοσης στη Βουλγαρία. Άρθρο 3 1. Το ποσό δημοσιονομικής αναφοράς για την υλοποίηση του προγράμματος Κοζλοντούι κατά την περίοδο από την 1η Ιανουαρίου 2010 έως τις 31 Δεκεμβρίου 2013 ανέρχεται σε 300 εκατ. EUR. 2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου. 3. Το ποσό των πιστώσεων που κατανέμονται στο πρόγραμμα Κοζλοντούι μπορεί να αναθεωρείται κατά τη διάρκεια της περιόδου από την 1η Ιανουαρίου 2010 έως την 31η Δεκεμβρίου 2013, ώστε να λαμβάνεται υπόψη η πορεία της υλοποίησης του προγράμματος και να εξασφαλίζεται ότι ο προγραμματισμός και η κατανομή των πόρων βασίζονται στις πραγματικές ανάγκες χρηματοδότησης και ικανότητες απορρόφησης. Άρθρο 4 Σε παράταση των οριζομένων στην πράξη προσχώρησης του 2005, για ορισμένα μέτρα η συνεισφορά μπορεί να ανέρχεται έως το 100 % των συνολικών δαπανών. Καταβάλλεται κάθε δυνατή προσπάθεια για να συνεχιστεί η πρακτική της συγχρηματοδότησης που θεσπίστηκε στο πλαίσιο της προενταξιακής βοήθειας και της ενίσχυσης που χορηγήθηκε κατά την περίοδο 2007-2009 για την προσπάθεια παροπλισμού της Βουλγαρίας και, κατά περίπτωση, για την προσέλκυση συγχρηματοδότησης από άλλες πηγές. Άρθρο 5 1. Η χρηματοδοτική συνδρομή για μέτρα στο πλαίσιο του προγράμματος Κοζλοντούι καταβάλλονται ως ενωσιακή συνεισφορά στο Διεθνές Ταμείο Στήριξης του Παροπλισμού του Κοζλοντούι, το οποίο διαχειρίζεται η ΕΤΑΑ, σύμφωνα με το άρθρο 53δ του δημοσιονομικού κανονισμού. 2. Τα μέτρα στο πλαίσιο του προγράμματος Kozloduy θεσπίζονται σύμφωνα με το άρθρο 8 παράγραφος 2. Άρθρο 6 1. Η Επιτροπή μπορεί να αποφασίζει για την πραγματοποίηση λογιστικού ελέγχου της χρήσης της ενίσχυσης, είτε απευθείας μέσω του προσωπικού της είτε μέσω εξωτερικού ειδικευμένου φορέα της επιλογής της. Οι εν λόγω έλεγχοι μπορούν να διεξάγονται καθ’ όλη τη διάρκεια της συμφωνίας μεταξύ της Ένωσης και της ΕΤΑΑ για τη διάθεση ενωσιακών κεφαλαίων στο Διεθνές Ταμείο Στήριξης του Παροπλισμού του Κοζλοντούι και για μία πενταετία μετά την ημερομηνία καταβολής του υπολοίπου της ενίσχυσης. Κατά περίπτωση, τα πορίσματα των λογιστικών ελέγχων μπορούν να έχουν ως αποτέλεσμα τη λήψη αποφάσεων της Επιτροπής για ανάκτηση. 2. Το προσωπικό της Επιτροπής και οι εξωτερικοί φορείς που εξουσιοδοτούνται από την Επιτροπή διαθέτουν το ενδεδειγμένο δικαίωμα πρόσβασης, ιδιαιτέρως στα γραφεία του δικαιούχου και σε όλες τις πληροφορίες, συμπεριλαμβανομένων των πληροφοριών σε ηλεκτρονική μορφή, που απαιτούνται για τη διενέργεια των εν λόγω λογιστικών ελέγχων. Οι έλεγχοι θα καλύπτουν επίσης το στάδιο όπου θα βρίσκεται η χορήγηση αδειών για τον παροπλισμό. Το Ελεγκτικό Συνέδριο και το Ευρωπαϊκό Κοινοβούλιο έχουν τα ίδια δικαιώματα με την Επιτροπή, ιδίως το δικαίωμα πρόσβασης. Επιπλέον, για την προστασία των οικονομικών συμφερόντων της Ένωσης από απάτες και άλλες παρατυπίες, η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί επιτόπιους ελέγχους και επιθεωρήσεις στο πλαίσιο του προγράμματος Κοζλοντούι σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (6). 3. Για την ενωσιακή δράση η οποία χρηματοδοτείται δυνάμει του παρόντος κανονισμού, ως «παρατυπία», όπως αναφέρεται στο άρθρο 1 παράγραφος 2 του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, για την προστασία των οικονομικών συμφερόντων των Ευρωπαϊκών Κοινοτήτων (7), νοείται κάθε παράβαση διάταξης του ενωσιακού δικαίου ή κάθε αθέτηση συμβατικής υποχρέωσης που προκύπτει από πράξη ή παράλειψη ενός οικονομικού φορέα, με πραγματικό ή ενδεχόμενο αποτέλεσμα να ζημιωθεί, λόγω αδικαιολόγητης δαπάνης, ο γενικός προϋπολογισμός της Ένωσης ή προϋπολογισμοί τους οποίους διαχειρίζεται η Ένωση, ή προϋπολογισμοί τους οποίους διαχειρίζονται άλλοι διεθνείς οργανισμοί για λογαριασμό της Ένωσης ή της Κοινότητας. 4. Οι συμφωνίες μεταξύ της Ένωσης και της ΕΤΑΑ σχετικά με τη διάθεση ενωσιακών κονδυλίων στο Διεθνές Ταμείο Στήριξης του Παροπλισμού του Κοζλοντούι προβλέπουν κατάλληλα μέτρα προστασίας των οικονομικών συμφερόντων της Ένωσης από απάτες, διαφθορά και λοιπές παρατυπίες και προβλέπουν τη δυνατότητα της Επιτροπής, της OLAF και του Ελεγκτικού Συνεδρίου να διενεργούν επιτόπιους ελέγχους. Άρθρο 7 Η Επιτροπή μεριμνά για την εφαρμογή του παρόντος κανονισμού και υποβάλλει τακτικά σχετική έκθεση στο Ευρωπαϊκό Κοινοβούλιο και στο Συμβούλιο. Η Επιτροπή διενεργεί αναθεώρηση, κατά τα προβλεπόμενα στο άρθρο 3 παράγραφος 3. Άρθρο 8 1. Η Επιτροπή επικουρείται από την επιτροπή η οποία θεσπίζεται με το άρθρο 8 παράγραφος 1 του κανονισμού (Ευρατόμ) αριθ. 549/2007. 2. Στις περιπτώσεις όπου γίνεται αναφορά στην παρούσα παράγραφο, εφαρμόζεται η διαδικασία που προβλέπεται στο άρθρο 8 παράγραφος 2 του κανονισμού (Ευρατόμ) αριθ. 549/2007. Άρθρο 9 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη και ισχύει άμεσα σε κάθε κράτος μέλος. Βρυξέλλες, 13 Ιουλίου 2010.

Πυρηνικός σταθμός παραγωγής ενέργειας

Πυρηνική βιομηχανία

Πολιτική για την υγεία

Ενεργειακή πολιτική